Ganet eo Felix Baumgartner d'an 20 a viz Ebrel 1969 e Salzburg. Ul lammer hag un harzlammer eus Aostria a zo anezhañ. Anavezet eo da vezañ gouest d'ober lammoù arvarus. Bet eo harzlammer en arme Aostria bet pleustret gantañ lammat war dachennoù bihan-tre.\nD'ar 14 a viz Here 2012 ez eus bet skrivet un tamm eus istor ar skiantoù gant embregerezh « Red Bull » ha Felix Baumgartner. Anv ar gefridi a oa « Red Bull Stratos ». E bourzh ur baner gwaskreizhet staget ouzh ur bolotenn stratosferek eo pignet Felix Baumgartner tamm-ha-tamm betek an uhelder a 38 969,4 metr. Div eur en doa bet ezhomm evit tapout an uhelder-se. Gwisket en doa ur gwiskamant spas peurijinekaet akipet gant 35 kamera. Ar greizenn gontrolliñ a oa e Roswell e Mec'hiko-Nevez e mervent Stadoù-Unanet Amerika.\nPa oa erru tost da 39 000 metrad uhelder en deus digoret Felix Baumgartner dor e spaslestr hag ez eo tostaet ouzh kantenn e baner. Kemeret en deus an amzer da saludiñ ur c’hamera a-raok lammat er goullonder.\nGoude 40 segondenn en deus tremenet tizh ar son (1.24 wech), hag an tizh brasañ a zo bet 1 357,6. 5 munutenn diwezhatoc’h en deus digoret e harz-lamm e 1 500 metrad uhelder, goude ur gouezhadenn 36 402,6 km, ha tamm-ha-tamm en deus gwelet an douar o tostaat.\nSetu Felix Baumgartner, ur paotr eus Aostria, 43 bloaz, eo an den kentañ da vezañ tremenet tizh ar son hep ur mekanik bennak a-drugarez d’ul lamm libr hepken. 5 bloaz e oa bet o prientiñ al lamm-se. Ar rekord kozh dre harz-lamm a oa bet tapet gant Joe Kittinger e 1960 p’en doa lammet eus 31 333 metr. D'ar 24 a viz Here 2014 e voe freuzet rekord al lamm uhelañ gant an Amerikan Alan Eustace gant 135 908 troatad (41.425 km) met hemañ ned eas ket ken buan.\n↑ Gwiriekaet gant ar C'hevredad Aerlestrerezh Etrebroadel e miz C'hwevrer 2013.\nAdtapet diwar « https://br.wikipedia.org/w/index.php?title=Felix_Baumgartner&oldid=1597599 »\nDernière modification le 25 Her 2014, à 14:50\nKemmoù diwezhañ degaset d'ar bajenn-mañ d'an 25 Her 2014, da 14:50.


Mirdi ar feilhañs - Kemper (BR)\nDegemer Bevañ e Kemper Sevenadur Mirdioù, diskouezvaoù hag arzoù gwelet Mirdi ar feilhañs\nAnv kêr Gemper zo liammet strizh ouzh bed ar feilhañs en istor. Ouzhpenn tri c’hant vloaz zo emañ ar feilhañserezh o tegas e lod e brud kêr, e Frañs evel en estrenvro. Karter Lokmaria zo unan eus ar c’hreizennoù feilhañs diwezhañ a ya en-dro e Frañs c’hoazh.\nHengoun ar c’hinklañ, gant e livioù, e arvestoù eus ar vuhez, o deus treuzet ar c’hantvedoù hep koll netra eus o gwirionded, en ur virout ar chemet, perzhioù ar jestroù teknikel. P’emañ an trede milved o kregiñ e kendalc’h arzourien da gas an hengoun war-raok en deiz hiziv ha degas a reont ul lusk nevez dezhañ a-wechoù.\nKemper en deus bremañ ur mirdi dellezek eus an hengoun artizanel hag industriel bras-se. En em astenn a ra mirdi ar feilhañs war 8 sal ha 2 live ma vez aes d’an dud nammet mont.\nKontañ a ra ar mirdi istor ar feilhañs e Kemper a-hed ar c’hantvedoù gant un dastumad ennañ ouzhpenn daou vil oberenn, awenet gant ar relijion, an istor, darvoudoù eus ar vuhez pemdeziek pe gant tresadennoù difetis, sonnet en danvez nobl ha kaer-se. Ur veaj ma vez puilh an trivliadoù, ar stummoù, al livioù, met ivez, m’hoc’h eus c’hoant da vont pelloc’h, ur gwir abadenn evit ober anaoudegezh gant ur vicher, gant he zeknikoù, he sekredoù.\n14, straed Jean-Baptiste Bousquet - 29000 Kemper\nPgz 02 98 90 12 72 - Site : www.musee-faience-quimper.com


Ur c’horf o luskellat, un den o sell wae e lec’h evit mont war-raok, un dorn o tresañ an divent, Treizour eo an den-se. Ar jestr-se a ya deus an dorn d’ar c’horf a-bezh,hini ar pouleñver eo, ur fiñvadenn diarsav a gas an dud d’o vagou, daved an dianavez, hag a gasho endroe gwasket ar porz.\nMont war-raok a zo sell warlec’h kenkoulz. Un neudenn a zo bet roet deomp hag a ra an neuenn kreiket c’hoazh gant jestr ar bulzun, gant ul livnevez, d’an eil rummad d’egile, d’an eil devezh d’egile, kenstagaén kejadennou hag hengouniou e-barzh ur guriad frank, espar ha fiñvus memestra.\nDaou hent dishenvel war wel hag en em groaz hanter hent. Ar gejadenn gant Cecile Borne, dañserez ha melluzez, klaskerez teñsorioù hag eñvorennoùha Gilles Sergent, koroller ha dedennet- tre gant dañsoù Breizh hag a implij an dañvez poblek-se en un doare a vremañ .\nEtre an dañs hengounel hag an dañs a vremañ, deus ar jestr a vicher betek ar c’horf o tañsal an hed a zo dister evit an hini a oar kaout ur sell disheñvel ha krouiñ kroazadurioù nevez.\nTreizour a zo un arvest a zo en em savet e-pad mizioù a eskemmoù pinvidik etre dañserien, kanerien ha korollerien hervez ar\nmenoz e c’hellfe en em veskañ ar skiantoù- prenet a bep seurt, e c’hellfe kejañ an traoù hengounel hag an traoù a-vremañ, e c’hellfe respont kanaouennoù an amzer tremenet da sonioù an amzer vremañ, hag en em gav asambles kanerien ha dañserien, tud a vicher ha karerien nemetken, evit heuliañ asambles roudou an tremenven, an treuzkasadur, an eskemm.\nKorfoù oc’h en em adkavout o-unan, o tihuniñ, oc’h en em vagañ dre o c’hwrizioù, dre un dañvez a zañsoù hengounel treuzkaset dezho a-hed bloavezhioù hag heñvelaet ganto, ken a vez cheñchet o vod da fiñval.\nMouezhioù oc’h en em voazañ an eil d’eben, oc’h en em resisaat dre an daremprejoù e-keñver ar re all, dre al levenez da\nvodañ war al leurenn evit ar wech kentañ.\nKorfoù o tañsal hag en em ziskleriañ hep tamm reberezh ebet, o kenober an eil gant egile, oc’h ijinañ gant ar pezh int un darempred gant korf egile.\nSonioù treuzkaset ha rannet hervez istor pephini e-unan.\nUn darvout hiniennel ha memestra a-stroll, evit ijinañ ha klask don ar pezh a vefe tu hor c’horfoù, hor c’hanoù hag hon dañsoù treuzkas.\nPaderezh an arvest 1e15\n8 kannerien , 20 danserien\nRaktres ambrouget gant Rannvro Breizh, Kuzul-departamant Penn-ar-bed, Sonerezh ha dañs Penn-ar-bed, Ker Douarnenez, Skol sonerezh ha dañs Douarnenez, Emglev Bro Douarnenez, kreizennoù sevenadurel Amzer Nevez e Ploemeur ha Kreizennoù sevenadurel Le Triskell e Pont-‘n-Abad.\nTreizour en Français\n20 janvier 2018 : Le Triskell de Pont l’Abbé\n11 mars 2018 : Espace Glenmor Carhaix


JEZUZ OH ANTREAL E JERUZALEM\n1 Pa oent dija tost de Jeruzalem, digouezet e Betfaje war Menez an Olived , e kasas Jezuz daou euz e ziskibien en eur lavared dezo.\n2 — « It d’ar vourhadenn a zo dirazoh, c’hwi a gavo dioustu ouz ar stag eun azenez ha ganti eun azenig, distagit anezo hag o digasit din.\n3 Ma vez lavaret eun dra bennag deoh, respontit : An Aotrou e-neus ezomm anezo, med dioustu goude e vezint digaset deoh en-dro ».\n4 Kement-mañ a zigouezas evid ma teufe da wir komzou ar profet :\n5 « Lavarit da verh Sion :\n« Setu ma teu da roue davedout,\n« dilorh, azezet war eun amenez, eun azenig,\n« hini bihan al loen a zoug ar yeo ».\n6 Mond a reas an diskibien da ober ar pez e-noa Jezuz kemennet dezo. 7 Digas a rejont ganto an azenez hag e azenig. O gelei a rejont gand o mantilli ha Jezuz a azezas warno.\n8 Eur bobl tud a astenne o mantilli war an hent, lod all a drohe skourrou gwez hag o lede war an hent. 9 Hag oll, koulz ar re a gerze a-raog hag ar re a zeue warlerh a grie a bouez-penn :\n« Hozanna da Vab David !\n10 Pa antreas e Jeruzalem, e oe strafuillet an oll e kêr, 11 hag e lavared :\n— « Piou eo hennez ? »\nHag e responte an oll :\n— « Ar profet Jezuz eo, euz a Nazared e Bro-Halilea ».\nMARHADOURIEN AN TEMPL\n12 Neuze eh antreas Jezuz en templ hag e kasas er-mêz ar re oll a oa o werza pe o prena en templ. Tumpa ’reas taoliou an eskemmerien arhant ha kadoriou ar varhadourien goul-med. 13 Hag e lavaras dezo :\n— « Skrivet eo, anvet e vo va zi ti ar bedenn, c’hwi a-vad a ra anezañ eun toull laeron ».\n14 Tud dall ha tud kamm a zeuas davetañ en templ hag e pareas anezo.\n15 O weled an traou burzuduz e-noa greet, hag o kleved ar vugale o youhal en templ : « Hozanna da Vab David ! » Priñsed ar Veleien hag ar skribed a yeas e kounnar, 16 hag e lavarjont dezañ :\n— « Ha kleved a rez ar pez a lavaront ? »\n— « Ya, eme Jezuz. Daoust ha n’ho-peus ket bet lennet biskoaz : Diwar genou ar vugaligou vihan pe vihannoh, -ez peus prépare! evidout eur veuleudi ? »\n17 O lezel a reas eno hag ez eas er-mêz euz kêr evid mond da Vetania el leh ma tremenas an noz.\n18 O tistrei e kêr, a-bréd antronoz, e teuas naon dezañ. 19 Gweled a reas eur wezenn ’fiez tost d’an hent, hag e tosteas outi, med ne gavas enni netra nemed deliou, hag e lavaras dezi :\n— « Biken mui ne zougi frouez ! »\nHa kerkent e tizehas ar wezenn ’fiez. 20 O weled kement-se e oe souezet braz an diskibien hag e lavarjont dezañ :\n— « Perag eo bet dizehet ar wezenn ’fiez d’an ampoent zokén ? »\n21 Jezuz a respontas :\n— « E gwirionez m’hel lavar deoh : M’ho-pefe feiz eun devez hep tamm douetañs e-béd, n’eo ket hepkén ar pez am-eus greet d’ar wezenn ’fiez eo a rafeh, med ha goude ma lavarfeh d’ar menez-se : Kerz alese hag en em daol er mor, an dra-ze a zigouezfe. 22 Kement tra a houlennoh gand feiz dre ar bedenn a vo roet deoh ».\n23 Pa oe antreet Jezuz en templ, ez eas beteg ennañ Priñsed ar Veleien ha Pennou-Braz ar bobl, e-pad m’edo o kelenn, hag e lavarjont dezañ : « A-berz peseurt galloud e rez-te kement-se ? Ha piou e-neus roet dit ar halloud-se ? »\n24 Jezuz a respontas :\n— « Me ive a zo o vond da ober eur goulenn ouzoh, unan hepkén ; ma roit respont din e lavarin deoh d’am zro a-berz peseurt galloud e ran an dra-ze.\n25 « Badeziant Yann euz peleh e teue ? Pe a-berz an dud pe euz an neñv ? »\nSoñjal a reent enno o-unan : ma lavarom euz an neñv e lavaro deom : perag eta n’ho-peus ket kredet ennañ ? 26 Ha ma lavarom a-berz an dud, on-eus da ziwall ouz ar bobl, rag an oll a gemer Yann evid eur profet. 27 Neuze e respontjont da Jezuz :\n— « N’ouzom ket ».\n— « Na me, eme Jezuz, ne lavarin ket deoh kennebeud a-berz peseurt galloud e ran an dra-ze ».\n28 — « Petra ’zoñjit euz kement-mañ ? : Eun dén e-noa daou vab. Mond a reas da gavoud ar henta hag e lavaras dezañ : Va mab, kee da labourad hirio d’am gwinieg ».\n— « Ne ’fell ket din ».\nMed goudeze, savet keuz gantañ, ez eas.\n30 An tad a yeas da gavoud egile hag e lavaras ar memez tra dezañ. Hemañ a respontas :\n— « Mond a ran, Aotrou ! » Med n’ez eas ket .\n31 — « Pehini anezo e-neus greet bolontez e dad ? » Respont a rejont : « An hini kenta ! »\n— « Ar bublikaned hag ar merhed a vuez fall a ya en ho-raog e Rouantèlèz Doue. 32 Rag deuet eo Yann d’ho kavoud o veva hervez ar Justis, ha n’ho-peus ket kredet ennañ. Ha c’hwi, goude beza gwelet ar pez ho-peus gwelet, n’oh ket deuet da jeñch buez evid kredi ennañ ».\nAR WINIERIEN VUNTRER\n33 « Selaouit eur barabolenn all :\n« Eur penn-tiègèz a blantas eur winieg ; kaea ’reas tro-war-dro, kleuza enni eur waskéréz ha sevel eun tour . Goudeze e roas anezi diouz feurm da winierien hag ez eas da veaji.\n34 « Pa zeuas ar mare da gutuill ar rezin e kasas serviche-rien daved ar winierien evid kaoud diganto frouez ar winieg. 35 Med ar re-mañ a grogas en e zervicherien, a skoas gand unan, a lazas unan all, hag a stlapas mein ouz an trede.\n36 « Kas a reas c’hoaz servicherien all, niverusoh eged ar re genta. Resevet e oent en hevelep doare.\n37 A-benn ar fin e kasas dezo e vab en eur lavared :\n— « Va mab o-do doujañs evitañ »,\n38 « Med o weled ar mab e lavaras ar winierien kenetrezo :\n— « An heritour eo hemañ ; deom ! Lazom anezañ hag e vo deom an heritaj ».\n39 « Paka krog a rejont ennañ, e daoler er-mêz euz ar winieg hag e laza. 40 Ahanta ! pa zeuio mestr ar winieg, petra raio d’ar winierien-ze ? »\n41 Respont a rejont :\n— « Eur maro kriz a roio d’an dud fallagr-se. Ar winieg a roio diouz feurm da winierien all hag a roio dezañ ar frouez ’ anezi d’ar poent ».\n42 Ha Jezuz respont dezo :\n— « N’ho-peus ket lennet biskoaz er Skrituriou ? : « Ar mên taolet kuit gand ar re a zave ti, a zo deuet da veza ar mên-korn. Kement-se eo labour an Aotrou, hag eun dra vurzuduz eo evidom ». 43 Setu perag e lavaran deoh : tennet e vo diganeoh Rouantèlèz Doue, evid beza fiziet en eur bobl hag a raio dezi taoler frouez.\n44 « An neb a gouezo war ar mên-ze a vo brevet, hag an neb a gouezo ar mên-ze warnañ a vo flastret gantañ ».\n45 Priñsed ar Veleien hag ar Skribed  a intentas e oa diwar o ’fenn eo e-noa komzet. 46 Klask a rejont lakad an dorn warnañ, med aon o-doa, rag an dud a gemere anezañ evid eur profet.


glennPattonInThePubAgain! 2-Apr-20 22:28\nglennPattonInThePubAgain! 2-Apr-20 23:32\nglennPattonInThePubAgain! 2-Apr-20 23:42\nglennPattonInThePubAgain! 3-Apr-20 2:49\nglennPattonInThePubAgain! 3-Apr-20 3:26\nLast Visit: 31-Oct-20 10:26 Last Update: 31-Oct-20 10:26 Refresh ᐊ Prev1...913914915916917918919920921922 Next ᐅ


Kaozeal:Eil Restaorasion - Wikipedia\n"Adsavidigezh" (An Here), "Assavidigezh" (Ménard), "Renevezerezh" (Favereau)... met ket "Restaorasion", en an' ar paourkaezh brezhoneg !\nDemat deoc'h ivez, Kregiñ a ra da vezañ ouzhpenn torr-penn kaout darempredoù gant tasmantoù pe tud laosk ! Grit gant un anv-implijer sklaer pe roit peoc'h ! M'ho peus tra pe dra da rebech, kit e darempred gant OPaB m'ho peus un tamm mat a galon ; n'eo ket ganin-me e oa bet ijinet ar ger Restaorasion : http://www.fr.opab-oplb.org/36-termofis.htm?TERME=restauration&NOM=1&LANGUE=_FR&idtf=36&opTER=TER_DOMAINE_FR++asc+%2CTER_TERMEVEDETTE_FR++asc&mpTER=30&TPL_CODE=TPL_TERMOFIS&FpTER=Rechercher#formTermofis.--Prieladkozh (kaozeal) 4 Du 2014 da 18:22 (UTC)\nHa Restaorasion ivez gant Geriaouegoù Diwan war lec'hienn KREIZENN AR GERIAOUIÑ : http://www.brezhoneg21.com/resources/geriaouegou/IGEKO.pdf ! Tremen heuget ha poazh on gant an daeloù diehan ha skuizhus-se ken em eus c'hoant bras da stlepel ar billig war-lerc'h an trebez !--Prieladkozh (kaozeal) 4 Du 2014 da 18:48 (UTC)\nDemat deoc'h, Ne oan ket deuet amañ da vezañ tapet gant sachoù-blev bewech ma tro an hent, da zeskiñ traoù ha da zegas ma zammig skodenn ne lâran ket. N'ouzon gant pe goad ober loaioù ken : hemañ a lâr gwenn, hennezh a lâr du uheloc'h hag henhont a lâr gris kuit da zisplijout d'an daou all. Da lâret Breizh abaoe kantvedoù ! Bremañ, mard eo gwir ar pezh a gred deoc'h - e vije an implijer Sadedgar "e kuzul meur an Ofis" - se a vije mantrus ken e vije evit hon Yezh. Rak n'int ket ken niverus-se... A galon.--Prieladkozh (kaozeal) 5 Du 2014 da 07:13 (UTC)\n"Eil Restaorasioun" pe "Eil Restaorasioñ" zo gwelloc'h din.--5.39.8.216 8 Kzu 2014 da 16:38 (UTC)\nHag ul labour skiantel zo bet graet gant brezhoneg21 ? Ha yezhoniourion zo er strollad-se ? Ne ginnig OPAB nemet ur sammad termennoù dastummet amañ hag ahont, hep dave peurliesañ.--5.39.8.216 8 Kzu 2014 da 16:48 (UTC)\nHag adkregiñ a ra ar c'hoari droch !!!!!--Prieladkozh (kaozeal) 8 Kzu 2014 da 16:49 (UTC)\nTri ali e-lec'h c'hoari ho Zorro :\nit da lakaat ur gerig war lec'hienn KREIZENN AR GERIAOUIÑ,\nit e darempred gant OPaB,\nit da wiriañ reizhskrivadur an anv-gwan-verb "dastummet" ! Re zo re !--Prieladkozh (kaozeal) 8 Kzu 2014 da 16:56 (UTC)\n... ha marteze hini ar ger "termenoù ivez. Bianchi-Bihan (kaozeal) 8 Kzu 2014 da 17:07 (UTC)\nHa pa vefe dianv an arveriad pe get eo ret anzav e sav ar ger "restaorasion" ur gudenn... Didave e chom ar ger ha diskiant an dud hag a arver anezhañ. Yac'h e kavan kaout divizoù war ar yezh, hogen gant daveoù evel OPaB ha brezhoneg21 eo diaes din. N'eo ket skiantel a-walc'h o labour, anat d'an holl. Ha piv an diaoul n'en deus morse graet fazioù skritur ?--5.39.8.216 8 Kzu 2014 da 17:12 (UTC)\nHa piv an diaoul n'en deus morse graet fazioù skritur ? Gwir eo, Edgarig, uvel e rankfed chom abalamour da se. Met pa vez graet ar fazioù gant an hini a c'hoari e damm aotrou seul wech ma c'hall dre amañ e teu pep fazi eus e berzh da vezañ ken saourus ma n'haller ket mirout da waskañ war ar frouezhenn da dañva pep berad chug anezhi. Bianchi-Bihan (kaozeal) 8 Kzu 2014 da 19:23 (UTC)\nHa gallout a refot divizout diwar-benn ar ger "restaorasion", mar-plij, kentoc'h eget adskrivañ ar paour fazioù graet ganin ? Den n'en deus respontet din war an dibab skiantel eus ar ger evit sevel ar pennad-mañ...--5.39.8.216 8 Kzu 2014 da 22:44 (UTC)\nRespont ebet, evel-just. Neuze kinnig a ran adenvel ar pennad e Eil Assavidigezh.--5.39.8.216 17 Kzu 2014 da 08:45 (UTC)\nPenaos kaout darempredoù "yac'h" (hervez ar gerioù bet skrivet ganeoc'h) gant un den hag a ra fae ouzh al labour bet kaset da benn gant KREIZENN AR GERIAOUIÑ hag OPaB ????!!!!--Prieladkozh (kaozeal) 17 Kzu 2014 da 08:50 (UTC)\nNe ran ket fae : lavarout a ran eo bet graet ul labour skianteloc'h gant Ménard, ar pezh n'eo ket gwir gant KAG hag OPaB (load OPaB o vezañ un dastumad gerioù hep daveenn...).--5.39.8.216 17 Kzu 2014 da 09:01 (UTC)\nNeuze e vefet disammet-mat o c'houzout ez eo Martial Ménard ezel eus... Kuzul-skiantel OPaB. http://www.opab-oplb.org/161-kuzul-skiantel.htm --Prieladkozh (kaozeal) 17 Kzu 2014 da 09:07 (UTC)\nPa glasker "Restauration" e load OPaB e weler eo "Restaorasion" ar ger nemetañ ha n'eo ket bet studiet... Perak ne ra ket Ménard gant Restaorasion en e geriadurioù neuze ? Peogwir en deus graet enklaskoù skiantel war ar ger-se.--5.39.8.216 17 Kzu 2014 da 09:18 (UTC)\nUr wech ouzhpenn : abalamour da betra ned it ket e darempred gant OPaB war-eeun da sevel ho koulenn ?--Prieladkozh (kaozeal) 17 Kzu 2014 da 09:22 (UTC)\nHa perak ne vije ket dibabet un anv-implijer ganeoc'h evit gwir. Evidon-me, ne gendalc'hin ket da gaozeal gant un IP gwall hir... --Prieladkozh (kaozeal) 17 Kzu 2014 da 09:25 (UTC)\nPeogwir e ouezan eo OPaB un dastumad gerioù hep dave nemetken hag eo "Assavidigezh" diazezet war ul labour skiantel embannet en ur geriadur nevez ar pezh n'eo ket ar ger "Restaorasion". Petra cheñch da gaout un anv "implijer"? Ne ouezer ket muioc'h diwar-benn an den/dud a-dreñv an anv-se.--5.39.8.216 17 Kzu 2014 da 10:10 (UTC)\nToull-mat eo ho tigarez ! Ne gomprenan ket mat petra a vir ouzhoc'h a vont e darempred gant OPaB da gaout an displegadennoù a zedennfe hon c'humuniezh en he fezh. Ha reiñ ho kinnig war un dro...--Prieladkozh (kaozeal) 17 Kzu 2014 da 10:43 (UTC)\nPerak ne 'z in ket e darempred ganto : N'int ket mestr ar yezh, n'eo ket ur redi doujañ outo, n'o deus ket pennadurezh un akademiezh, n'o deus dave ebet war ar gerioù kinniget ganto, mankout a ra dezho ur sell skiantel war ar ger "Restaorasion". Geriadurioù zo gant daveennoù, arveromp anezho.--5.39.8.216 17 Kzu 2014 da 11:03 (UTC)\nHa gwir eo ez eo evel-se ez ayo ar brezhoneg war-raok, hep mar na marteze ! N'eus ket bet lâret gant den ebet e veze ar wirionez gant OPaB atav. Padal, ma chom pep hini da vouzhañ en e loch, eveldoc'h, e vefomp gwall rekouret 'vat ! Setu perak emañ o kousket sioul enebourien hon yezh : sachoù-blev blaz ar c'hozh gante kenetre brezhonegerien ker pennek hag ezen war o c'hil... Digalonekaus ken ez eo !--Prieladkozh (kaozeal) 17 Kzu 2014 da 14:46 (UTC)\nSalut deoc'h holl tudoù. Mar gredañ rein ma ali (hep bezañ kunujennet ganeoc'h) : iskis a walc'h a gavan ivez ar ger "restaorasion". Ouzhpenn d'ar ger seblantout bezañ bet skrivet evel ma voe dispaket gant un Leonad bennak (stumm "ao" komzet hep bezañ skrivet a gav din) e semblant bezañ ur vrezhonekadur eur ar ger gallek "restauration". Ker sklaer ha tostoc'h ouzh geriaoueg ar brezhoneg e seblant din bezañ ar ger adsavidigezh. Ma ali me an hini eo nemetken evel just. Ouzhpenn se n'en em gavan ket gwall aes pa vez izili doujet ha oberiant abaoe pell (benozh doue dezho evit tout ar pezh o deus bet graet evit ar wiki) goulenn ouzh unan bennak krouiñ ur kont bennak a raok asantiñ tabutal gantañ. Daoust ha rediet eo er reolennoù? Daoust ha petra chench deoc'h kaout ma chomlec'h IP kentoc'h evit ma anv implijer? Evel just ez eo aesoc'h derc'hel soñj eus ul lesanv eget ur bern sifrou. A raok ma savfe tabut adarre, n'on ket me an hini zo kroget gant ar bajenn mañ evit ma vefe sklaer pep tra! ;) N'on ket a du gant e ali war an OPAB pa n'ouzon ket zoken piv int, na petra vez graet gante war peseurt dave. Met ur c'hinnig dedennus a zo bet graet à sonj din. --LapinNij (kaozeal) 17 Kzu 2014 da 15:18 (UTC)\nDemat deoc'h ivez, Hoc'h ali a zo ker pouezus hag hini n'eus forzh piv amañ. Ur wech ouzhpenn hag adarre : dibabet e oa bet ar ger "restaorasion" ganin e miz Gouere 2012 kerkent ha boulc'het ar pennad-mañ. Bez' e oa war lec'hienn OPaB hag implijet gant KREZIENN AR GERIAOUIÑ, da lâret eo kelennet d'ar vugale skoliataet e Diwan, ma n'emaon ket o faziañ. N'em boa ket klasket ijinañ ur ger nevez rak n'on ket barrek a-walc'h war 'r seurt traoù. N'emaon ket o lâret ez eo brav-eston met, betek-henn ne oa bet tabut ebet diwar e benn. Din-me n'eo ket un doare a-feson ober ur c'hinnig en ur lâret ne oa ket skiantel na labour OPaB na hini KaG. Perak ho poa-c'hwi dibabet ober gant un anv-implijer e-lec'h kendelc'her d'ober gant un IP cheñch-dicheñch ?--Prieladkozh (kaozeal) 17 Kzu 2014 da 16:07 (UTC)\nPetra pe biv ho laka da soñjal ec'h eo 5.39.8.216 chomlec'h IP LapinNij ?\nTermOfis : nag erbedet, na studiet, na kinniget zoken eo bet ar ger *restaorasion ; dav eo gouzout kompren diaz-ditouroù OPaB a-raok e gemer da Aviel.\nHo pet ar vadelezh da lenn pizh an evezhiadennoù kent sevel en hoc'h avalenn ha kunujenniñ an dud, mar plij ganeoc'h — hag adlennit ho skrid kent e bostañ, kement ha gober, kuit a lakaat an avel da wele an tabut hoc'h eus-c'hwi boulc'het.\nGeriadur M. Ménard eo ar benveg nevesañ, klokañ ha siriusañ a zo evit hor yezh evit ar mare ; biskenn eo nac'hañ e arverañ evit magañ ur benveg ker dibar all evit hor yezh : ar Wiki-mañ. — 2.14.48.101 17 Kzu 2014 da 17:10 (UTC)\nLe Gléau (IX, pp. 3197-98) : Adsavidigezh, dre ABKE 128 p.215 + DIHU 1944 p. 34 + IVGA p. 212 + LLMM 135 p. 288. ; ur stumm reishoc'h e-keñver soniadoniezh ar brezhoneg zo bet embannet gant M. Ménard. — 2.14.48.101 17 Kzu 2014 da 17:51 (UTC)\nDemat deoc'h Yann Dizanv ivez,\nNe gomprenan takenn : pelec'h 'ta em boa roet da grediñ kement-se ????!!!!\nHa KREIZENN AR GERIAOUIÑ ?\nHa pelec'h resis 'ta em boa taolet kunujennoù ? ha da biv ?\nDaoust ha skrivet em boa e raen fae ouzh labour M. Ménard ? Displegit din 'ta petra zo kaoz n'eo ket bet kemeret e damm labour e kont war lec'hienn OPaB tra m'emañ-eñ e barzh Kuzul-skiantel OPaB ?\nBet kroget ar pennad Eil Restaorasion ganin e miz Gouere 2012 ha chomet digemm bete-vremañ : perak ne oa ket bet skrivet tra diwar e benn kerkent ha boulc'het gantañ ? Daoust da dud 'zo amañ bezañ gwall brim war o fluenn...--Prieladkozh (kaozeal) 18 Kzu 2014 da 08:08 (UTC)\nPadal, ma chom pep hini da vouzhañ en e loch, eveldoc'h, e vefomp gwall rekouret 'vat ! Ma chomjen da vouzhañ em c'hornig e paouezjen da skrivañ deoc'h ha ne ginnigjen netra evit mont war-raok a-fed geriaoueg... An dra-se eo kentoc'h a blijfe da "enebourien hon yezh", rak ne c'hell ket bevañ ar yezh hep kaout divizoù mare pe vare war ger-mañ-ger. Dreist-holl ma 'z int diboell.--5.39.8.216 17 Kzu 2014 da 20:42 (UTC)\nDemat deoc'h ivez, Gouest on da gompren ho savboent betek penn ar wenodenn, n'in ket war an hent bras ganeoc'h avat ! Stadañ a rit ez eo diboell, gouez deoc'h, ar c'heriaoueg bet kinniget gant OPaB ha KaG met ne rit striv ebet da ziskouez dezhe emaint o poazhañ o biz. Evidoc'h da gaout c'hoant da "vont war-raok a-fed geriaoueg...". Din-me ez eo dislavarus penn-da-benn.--Prieladkozh (kaozeal) 18 Kzu 2014 da 10:59 (UTC)\nPerak diskouezh dezho ? N'eo ket OPaB hag a sav pennadoù Wikipedia (ha faziañ a rafen ?) ! N'on ket aze nag evit kuzuliañ nag evit levezoniñ OPaB ! Un difoc'h a rankit ober etre Wikipedia hag OPaB mar plij.--5.39.8.216 18 Kzu 2014 da 11:36 (UTC)\nYa, kemm a zo etre wikipedia ha kement tra en deus un anv all. Setu perak n'eo ket ret ober diouzh alioù personel azeulerien levr pe levr, geriadur pe c'heriadur.\nAdsavidigezh, ... ur stumm reishoc'h e-keñver soniadoniezh ar brezhoneg zo bet embannet gant M. Ménard. Un ali eo, re all zo. Ne welan ket pelec'h e vije reishoc'h. Evel ma skriv an Trec'hleader: (Da sklaeraat).\nGeriadur M. Ménard eo ar benveg nevesañ, klokañ ha siriusañ a zo evit hor yezh evit ar mare ; biskenn eo nac'hañ e arverañ evit magañ ur benveg ker dibar all evit hor yezh : ar Wiki-mañ. A-du on gant lodenn gentañ ar frazenn, evel-just, met n'eo ket ret da zen azeuliñ levr pe levr, n'int nemet binvioù, graet gant tud. Tud, ha n'eo ket un den hepken.\n... ne c'hell ket bevañ ar yezh hep kaout divizoù mare pe vare war ger-mañ-ger. Dreist-holl ma 'z int diboell... A-du penn-da-benn. Krogomp diouzhtu gant ster ar ger divizoù, amañ. Bianchi-Bihan (kaozeal) 31 Kzu 2014 da 10:02 (UTC)\nRestaorasion[kemmañ ar vammenn]\nAssavidigezh[kemmañ ar vammenn]\nAdsavidigezh[kemmañ ar vammenn]\n--Gwendal (kaozeal) 31 Kzu 2014 da 10:07 (UTC)\n--LapinNij (kaozeal) 21 Gen 2015 da 10:10 (UTC)\nLamet kuit an IPoù ganin.--Gwendal (kaozeal) 31 Kzu 2014 da 10:09 (UTC)\nMarteze e vije mat displegañ dezho, rak lod ne gavint nemet brasoc'h digarez da lakaat freuz en ti. Bianchi-Bihan (kaozeal) 31 Kzu 2014 da 16:36 (UTC)\nDemat deoc'h, Dre ma oa bet degaset ar ger "Restaorasion" ganin-me (e gaou war a seblant, evit d'ar c'heriaoueg-se bezañ bet kavet war lec'hienn OPaB ha KAG) ne gemerin ket perzh er votadeg, anat deoc'h. Padal, kavout a ra din e vo pouezus-kenañ ivez toullañ kaoz diwar-benn an tamm fiziañs a c'haller kaout e roadennoù 'zo hag a dlefe bezañ direbech a-grenn, din-me. A galon.--Prieladkozh (kaozeal) 31 Kzu 2014 da 13:12 (UTC)\nN'on ket sur e c'hall netra bezañ "direbech", pa n'ouzer ket piv a labour na penaos. Betek geriadur Ménard (anv UN den) zo bet savet gant MEUR a zen, ha n'eo ket sur e labourent holl heñvel : evit lakaat proviñs da anv gourel e oa ret kluchañ war Geriadur Istorel ar Brezhoneg ! Bianchi-Bihan (kaozeal) 31 Kzu 2014 da 13:20 (UTC)\nAdtapet diwar « https://br.wikipedia.org/w/index.php?title=Kaozeal:Eil_Restaorasion&oldid=1614335 »\nKemmoù diwezhañ degaset d'ar bajenn-mañ d'an 21 Gen 2015, da 10:10.


gourdrouz - Wikeriadur\nDiwar gour ha trouz\nGourdrouz ober udb:\nBet eo ho mab Erwan amañ, En deus gourdrouzet ho lazhañ. — (Fañch an Uhel, Gwerziou Breiz-Izel 1, An Oriant, 1868, p. 544.)\nE aotrou a c'hourdrouze gwerzhañ e holl draoù dre ma ne baee ket. — (Fañch an Uhel, Kontadennoù ar Bobl/5, Al Liamm, 1994, p. 172.)\nEvit reiza bugale ar c'heariou a zo en-dro d'ar menez, n'eus nemet gourdrous o c'has war Roc'h Trevezel da dremen an noz gant an teuzed. — (Klaoda ar Prad, Marvailhou ar Vretoned e-tal an tan, Sant-Brieg, 1907, p. 65.)\nGouscoude ar pez a glasket en elecsionou diveza oa diarben ar revolusion, evel pa lavarfemp caea, sevel eur chaosser, eun dig enep an dour beuz a c'hourdrouz beuzi ar vro. — (Torr he Benn, Piou en deuz bet ar vaz ar 14 a viz here ?, Feiz ha Breiz niv. 35, Here 1877, p. 1a.)\ngalleg : menacer (fr)\nkinnig ober droug\ngalleg : menace (fr)\nAdtapet diwar « https://br.wiktionary.org/w/index.php?title=gourdrouz&oldid=318642 »\nKemmoù diwezhañ degaset d'ar bajenn-mañ d'an 21 Gou 2021, da 14:48.


(Adkaset eus Gwini)\nIskevrennad : Rosidæ\nUrzhad : Rhamnales\nKerentiad : Vitaceæ\nGenad : Vitis\nVitis vinifera, ar winienn voutin, zo ur spesad gwezigoù sarmantek eus ar familh Vitaceæ, da lavaret eo hini ar gwini.\nGounezet e vez evit he frouezh a-gropadoù, ar rezin.\nE diazad ar mor Kreizdouar e voe ganet, koulz hag e kreiz Europa hag e mervent Azia.\nEtre 5 000 ha 10 000 doare Vitis vitifera zo bet renablet, met ul lodennig hepken anezho a ro rezin a zo talvoudus da vout gounezet.\nUl liammenn-red skantek he rusk eo, a c'hall kreskiñ betek 6 metrad hirder. Pebeilat eo he delioù flipennek ledan, 5-20 cm o hirder.\nBez' e c'haller debriñ rezin fresk, disec'het, evañ o chug fresk pe e lakaat d'ober gwin.\nAn doare gwinienn bennañ eo a vez gounezet en Europa hag er bed, peogwir he deus roet kalz gouennadoù a dalvez d'ober gwin, rak gant Vitis vinefera e vez roet ar fro gwellañ.\n5.3 Mezegiezh hengounel\n5.4 Mezegiezh a-vremañ\nIs-spesadoù[kemmañ | kemmañ ar vammenn]\nDaou is-spesad pennañ zo :\nar ouezwinienn (Vitis vinifera subsp. sylvestris), a zo dioek, a gresk er c'hoadegi ; gwarezet-strizh eo e Bro-C'hall ;\nar winienn voutin he bleunioù divrevek (Vitis vinifera subsp. vinifera).\nHep mar ez eus meur a rummad en is-spesad Vitis vinifera vinifera, an niver anezho o vout kemm-digemm hervez ar skiantourion. Kantadoù a ouennadoù gwini zo bet ganet diwar Vitis vinifera, petra bennak ma teu lod anezho eus hironadurioù gant spesadoù arall.\nE-maez ar re hiron ez eus bet gounezet gouennadoù diwar ziuzouennañ a-hed kantvedoù, ar pezh en deus o fellaet diouzh ar gwini gouez. Neuze e rankjed moarvat komz eus gouennadoù gwini "bet tapet diwar" Vitis vinifera.\nE-pad milvedoù ez eo bet gounezet Vitis vinifera en Azia (Reter-Kreiz, Kaokaz), en Afrika an norzh hag ar su, en Europa ; kemmesket eo istor ar blantenn hag istor ar gwin abaoe keit all.\nEn Neolitik dija e oa anavezet gant mab-den, a gutuilhe rezin gouez kent kregiñ d'o gounez war-dro 3500-3000 KJK, koulz evit debriñ hag evit ar vezegiezh, e mervent Azia, en Armenia ha Jorjia, e Roumania ha Bulgaria.\nE Meurgan Gilgamech (trede milved KJK) emañ ar meneg kentañ eus rezin ha gwin ; dre hieroglifoù Egipt e tesker e oa ar gwin un drugar miret evit ar veleion, an uhelgargidi hag ar faraon hepken.\nSeilenos hag ar Menadezed o vendemiñ\nKop Attikat, dibenn ar VIvet kantved KJK\nCabinet des Médailles, Paris\nPelloc'h, en Henc'hres, e teskrivas Hesiodos doare e vro da vendemiñ ha d'ober gwin. Eus Henc'hres e voe kaset an troioù-micher-se da su Italia (Magna Grecia, "Gres Veur", pe c'hoazh Œnotria, "Bro ar gwin"). Eus su Italia e voe kaset d'an norzh ; gant an Etrusked eno e voe gwellaet an teknikoù, hag enhentet ar Romaned\nGwellaet c'hoazh e voe an doareoù gant ar Romaned, ha lod anezho zo chomet digemm abaoe ar skrid De Agri Cultura gant Kato an Henañ (234-149 KJK), unan eus al levrioù niverus bet skrivet en Henamzer a-zivout ar gwinierezh.\nEr Reter-Kreiz en devoe ar gwinierezh ur pouez armerzhel diarvar betek ar VIIvet kantved, ma krogas da gilañ a-zirak islamekadur ar pobladoù.\nEn Europa, eus ar Vvet betek an Xvet kantved ne veze gounezet Vitis vinifera tost-da-vat nemet gant an urzhioù relijiel en o manatioù ; gant Beneadiz e voe plantet gwiniegi pelloc'h war-du an norzh hag uheloc'h er menezioù. Ar peurrest eus ar gwiniegi a veze e dalc'h an noblañs.\nEus dibenn ar Grennamzer betek an Azginivelezh e voe plantet mui-ouzh-mui a winiegi en abeg d'ar c'hresk e poblañs ar c'hêrioù ; peogwir e kreske ivez pinvidigezh ar varc'hadourion hag an artizaned e krogjont da bostañ arc'hant er gwinierezh, a c'hounezas a-nevez ur pouez en armerzh europat.\nDa heul politikerezh trevadennour Europiz e voe degaset Vitis vinifera en holl gevandirioù : e Norzhamerika ez erruas er XVIIvet kantved, e Suamerika hag en Aostralia diwezhatoc'h.\nE Norzhamerika e voe hironet gant gouennadoù lec'hiel, evit krouiñ plant a vije gouest da herzel ouzh ar c'hwen-gwini (Daktulosphaira vitifoliæ) ; imboudet e voe gwini amerikan war Vitis vinifera europat evit ma c'hallfe stourm gwelloc'h.\nVitis vinifera eo ar spesad gwini a vez gounezet dre ar bed a-bezh.\nEn Afrika : en norzh, war arvor ar mor Kreizdouar, hag er su, e Suafrika.\nEn Azia, eus ar c'hornôg d'ar reter : en Anatolia, er C'haokaz, er Reter-Kreiz, e Japan, e Korea ar Su hag e Sina.\nEn Europa : er su, tro-dro d'ar mor Kreizdouar, hag er c'hreiz.\nE Norzhamerika : e Kalifornia dreist-holl, hag e Michigan, New Mexico, Oregon, Stad Washington en SUA, e British Columbia, Ontario ha Québec e Kanada.\nE Suamerika : en Arc'hantina, e Brazil, Chile, Perou hag Uruguay.\nEn Okeania : en Aostralia hag e Zeland Nevez.\nTrenk, startaus ha freskaus eo Vitis vinifera. Troazhus eo, skañvaat a ra an tanijennoù, gwellaat red ar gwad, reoliañ an diwadañ ha skarzhañ an toksinoù.\nDeliennoù ur winienn\nUr winienn e bleuñv\nBlokadoù rezin azv\nArmerzhel[kemmañ | kemmañ ar vammenn]\nGwin dreist-holl a reer gant frouezh Vitis vinifera ; e 1996 e voe kavet en Iran jarloù o devoa dalc'het gwin 7 000 bloaz zo.\nChug fresk, gwinêgr, kaotigell a vez graet ivez gant a rezin. Rezin sec'h a vez gwerzhet er bed a-bezh.\nEoul a vez tennet eus ar splus.\nBitartrat kaliom (KC4H5O6) zo un hal strinkel a vez aotreet evel arodad boued dindan an niverenn E.E336 en Unaniezh Europa ; ur stabilaer eo, a gaver er goelloù kevret gant ar bikarbonat natriom (NaHCO3).\nAn delioù, fresk pe miret en hili, a vez bervet buan kent servijout da bakañ meuzioù evel kig drailhet, pesked ha riz.\nAr frouezh a c'hall bout debret fresk, pe boazhet buan.\nMezegiezh hengounel[kemmañ | kemmañ ar vammenn]\nPerzhioù mat evit ar yec'hed zo d'ar blantenn ha d'he frouezh, evel m'eo bet gouezet abaoe pell.\nEr vezegiezh hengounel, en Europa pergen, e veze arveret kement tamm eus ar blantenn evit klask pareañ meur a gleñved.\nAn teñv evit prederiañ ouzh ar c'hroc'hen hag an daoulagad.\nAn delioù enep an diwadañ hag ar wazrudez.\nAr rezin glas da bareañ ar boan-c'houzoug.\nAr rezin azv ouzh ar c'hankr, ar c'holera, ar vrec'h, an heugenn, kleñvedoù ar c'hroc'hen, an daoulagad, an avu hag al lounezhi.\nAr rezin sec'h enep ar goustivadur hag an dorzhellegezh.\nMezegiezh a-vremañ[kemmañ | kemmañ ar vammenn]\nDre ziabarzh : evit prederiañ ouzh an teuc'helloù, ar mizioù re builh, ar gwadliñvoù, ar poanioù-troazhañ, an uswask, ar c'holesterol, an dispuilh, ar c'hellulit hag ar morgud diwar re a bouez.g\nDre ziabarzh ha dre ziavaez : enep tanijenn ar beg, ar gouzoug, an daoulagad.\nDeni Brown (1995), Encyclopedia of Herbs & their Uses, The Royal Horticultural Society, Dorling Kindersley, London, ISBN 978-0-7513-0203-5 (en)\nRoger Dion (2010), Histoire de la vigne & du vin en France, des origines au XIXe siècle, CNRS, ISBN 978-2-271-06952-8 (fr)\nMaria Hopf & Daniel Zohary (2001), Domestication of Plants in the Old World – The Origin and Spread of Cultivated Plants in West Asia, Europe, and the Nile Valley, OUP Oxford, ISBN 978-0-19-850356-9 (en)\nMichel Vidal (2001), Histoire de la vigne et des vins dans le monde - XIXe-XXe siècle, Féret, ISBN 978-2-902416-74-5 (fr)\nUSDA / Plants Database\n↑ Euro + Med (en)\n↑ Dioek a lavarer eus plant o deus hiniennoù gourel ha re venel a-benn gouennañ.\n↑ Divrevek a lavarer eus plant a zoug bleunioù gourel ha re venel war an hevelep hinienn.\n↑ En abeg da dommadur ar blanedenn ez eur krog da c'hounez Vitis vinifera en norzh d'he domani a-vremañ ha d'ober gwin diouti, e Kembre da skouer. Gwelit WalesOnline (en)\n↑ Da lavaret eo daou vilved kent tud an neolitik bet komzet diwar o fenn e penn-kentañ ar pennad-mañ. Gwelit : Mark Berkowitz (1996), World's Earliest Wine, Archaeology levrenn 49, niv. 5 (en)\nAdtapet diwar « https://br.wikipedia.org/w/index.php?title=Vitis_vinifera&oldid=1888361 »\nKemmoù diwezhañ degaset d'ar bajenn-mañ d'an 20 Du 2020, da 20:52.


Ar blasenn vras en Olomouc\nOlomouc (distaget [ˈɔlɔmɔu̯ʦ] e tchekeg ; Olmütz en alamaneg) zo ur gêr eus Moravia, er Republik Tchek. Unan eus div gêr vras Moravia eo, gant Brno, hag er Grennamzer e voe kêr-benn ar vro a-wechoù. E 2005 e oa 100 752 a dud o chom enni. Gant ar c'hêrioù bihan a zo tro-dro e tizher 480 000 a annezidi.\nSez un eskopti e voe Olomouc adalek 1063 hag un arc'heskopti adalek 1777. Ouzhpenn an iliz-veur, gouestlet da sant Václav, ez eus ilizoù all, gotek ha barok. Emañ an ti-kêr e palez kozh an eskibien (1664-1774). Ur skol-veur zo ivez.\nE kreiz-kêr Olomouc emañ Kolonenn an Dreinded Santel, a zo bet lakaet war roll ar Glad bedel gant an UNESCO.\nAdtapet diwar « https://br.wikipedia.org/w/index.php?title=Olomouc&oldid=1781213 »\nKêrioù ar Republik Tchek\nKemmoù diwezhañ degaset d'ar bajenn-mañ d'an 15 Gen 2018, da 07:48.


Nanami "Seven Seas" Nagura e-kerzh an Air Guitar World Champion e 2014 e Finland\nPlaying air guitar a vez lavaret e saozneg pa vez unan bennak oc'h ober van da seniñ gitar. Brezhonegerien zo a gomz eus seniñ aer gitar', diwar an dro-lavar saoznek.\nAr pep pouezusañ eo bezañ hep gitar, hag ober van, gant an daouarn, ar genoù, an dremm hag ar c'horf penn-da-benn. Petra bennak ma n'eus gitar ebet etre daouarn an dud n'eo ket ret dezho chom didrouz : dreveziñ son ar gitar a c'haller.\nUn doare farserezh e vez peurliesañ gant an dud a selaou sonerezh. Un doare d'en em zerc'hel ivez evit an dud, paotred peurvuiañ, ha n'ouzont ket pe ne gredont ket dañsal. E strolladoù-sonerien zo e weler ar c'haner o "seniñ" air guitar a-wechoù, tra m'emañ ar gitarer o seniñ da vat.\nKentañ hini a voe brudet o seniñ gitar hep gitar a voe ar c'haner saoz Joe Cocker o kanañ e Woodstock e 1969.\nAbaoe un nebeud bloavezhioù e weler kenskrivadegoù air guitar, hag ur c'hamponiad-bed zoken.\nDre fent a-wechoù e komzer eus prenañ pe gwerzhañ un air guitar e saozneg, evel pa vijent gitaroù dre aer, evel ma'z eus gitaroù tredan, evel pa vije anezho. Kinniget ez eus bet d'an dud seurt gitaroù da werzhañ er Genrouedad. Ar priz n'eo ket uhel marteze, met re ger eo c'hoazh.\nUr genstrivadeg air guitar a oa bet graet e miz Mae 2010 e-kerzh ar festival Art Rock e Sant-Brieg. Ur plac'h zo bet trec'h ha n'eo ket ur maout zo aet ganti met ur gitar... hag ar gwir da gemer perzh en ur genstrivadeg etrebroadel e Finland.\n(fr) Fédération Internationale d'Air Guitar, skourr belgiat.\n(de) German Air Guitar Federation, skourr alaman\nAdtapet diwar « https://br.wikipedia.org/w/index.php?title=Air_guitar&oldid=1906038 »\nKemmoù diwezhañ degaset d'ar bajenn-mañ d'an 5 Gou 2021, da 19:56.


Serk - Wikipedia\nBakteri eus ar serk\nAr serk zo ur c'hleñved grevus degaset gant ar spesad bakteri Bacillus anthracis. Skeiñ a ra an dud koulz hag al loened.\nGouest eo armeoù zo da implijout Bacillus anthracis evel arm abaoe diwezh an Eil brezel bed ha kalz a vrud zo bet roet dezhañ da-heul gwalldaolioù an 11 a viz Gwengolo 2001.\nLod eus ar gazetennerien c'hallek o deus kemmesket neuze an anthrax, a ya da envel e gallek ur stafilokoksiezh eus ar c'hroc'hen, hag ar serk, zo anvet anthrax er broioù saoznek.\n2 Deskrivadur ar bazhelloù serk\n3 Pathologiezh an dud\n4 An doareoù kontammiñ hag o efed war ar c'horf\n4.1 Ar serk er c'hroc'hen\n4.2 Serk ar bouzelloù\n4.3 Serk ar skevent\n5 Skignadur ar serk\n6 Ar serk hag ar brezel\n6.1 Gwallzarvoud an 2 a viz Ebrel 1979\n6.2 Ar riskl a denn d'ar spontouriezh\n7 Diskleriadur ret\nDizoloet eo bet bakteri ar serk gant an alaman Aloys Pollender e 1849 ha gant ar C'hallaoued Rayer ha Davaine e 1850. E 1863, Davaine a reas ur studi pishoc'h eus ar bakteri-se, a seller outi evel ar brouenn gentañ e oa mikroboù e oa a zegase ar c'hleñvedoù d'an dud. E 1876, Robert Koch a zizoloas barregezh bakteri ar serk da sevel sporennoù, ar pezh a laka anezhi da vezañ dalc'hus-kenañ.\nE miz Mae 1881, e Pouilly-le-Fort, e-kichen Melun, Pasteur a gasas da benn un taol arnod bras diwar-benn ar brechiañ gant 50 penn-deñved. Sevel a reas daou strollad 25 dañvad. Bet en doa ar c'hentañ bagad ur strinkadenn vaksin enep ar serk aozet gant Louis Pasteur hag e genlabourerien, hag un all pemzektez goude. Da-c'houde e oa roet ur strinkadenn bazhelloù serk bev d'an daou strollad deñved. Holl al loened na oant ket bet brec'hiet a varvas. Chom a reas bev an holl loened a oa bet brec'hiet. Pasteur, na oa ket mezeg met kimiour, a voe brudet adalek ar mare-se.\nDeskrivadur ar bazhelloù serk[kemmañ | kemmañ ar vammenn]\nEil framm eus toksin ar serk e stumm un alc'hwez gresian.\nBacillus anthracis zo ur vakterienn Gram-Ya. Difiñv e vez ar bazhelloù (n'o deus lostig ebet), ar pezh a laka anezhe a-gostez eus ar Bacilli all zo gouest da fiñval. Ar bakteri a laosk sporennoù hag o doare da analat zo aerat/anaerat diret. Sporennoù bazhelloù ar serk zo padus-kenañ. Diwan a reont dindan ur stumm darnvevus pa'n em gavont en endroioù evel ar gwad pe gwiadoù an dud pe al loened zo stank an trenkennoù aminek, an nukleotidoù hag ar glucoz enne. Daoust ma'z int gouest da herzel ouzh ur bern traoù, ar sporennoù ne ouennont ket. Gouest int avat da chom bev e-pad degadoù bloavezhioù en douar. Diaes eo distrujañ Bacillus anthracis abalamour d'e sporennoù zo gouest da herzel ouzh ar sec'hour, an tommder, ar skinoù uslimestra, ar skinoù gamma hag ouzh kalz danvezioù dilouzer.\nPathologiezh an dud[kemmañ | kemmañ ar vammenn]\nAr stumm eus ar serk a dag ar c'hroc'hen an hini a vez kavet peurliesañ e-touez an dud : ar burbu fall . Kregiñ a ra homañ gant un tarchig ruz ha debronus, goude se e teu war wel ur c'hwezigenn hag ur fliktenn (gwenaenn) hag a darzh hag a lez un drouskenn du he deus roet hec'h anv d'ar c'hleñved-se.\nA-walc'h e analat sporennoù kontammus evit tapout serk ar skevent zo grevus-kenañ hag a c'hall degas ouzhpenn septikemiezh ar serk.\nAn antibiotikoù azas roet abred, en ur c'hementad bras a-walc'h ha pell a-walc'h zo efedus.\nAn doareoù kontammiñ hag o efed war ar c'horf[kemmañ | kemmañ ar vammenn]\nMeur a feson zo da vezañ kontammet gant ar Bacillus anthracis hag a zegas efedoù disheñvel war ar c'horf. Kontammet e vez an dud gant sporennnoù a zeu peurliesañ eus loened pe eus produioù kontammet. Gallout a reont bezañ skignet a-ratozh-kaer ivez.\nTriz seurt kontammadur gant ar serk zo :\nAr serk er c'hroc'hen.\nSerk ar bouzelloù.\nSerk ar skevent.\nAn tri seurt kontammadur-se o deus efedoù a bep seurt war ar c'horf.\nAr serk er c'hroc'hen[kemmañ | kemmañ ar vammenn]\nTrouskenn degaset gant ar serk.\nAr stumm stankañ eo. Degouezhout a ra pa'n em gav sporennoù en ur c'hloazadenn. Ars tumm-se a ya d'ober 95% eus ar c'hontammadennoù gant Bacillus anthracis.\nDiwan a ra ur varelladenn debronus el lec'h zo bet kontammet. Un devezh war-lerc'h e teu da vezañ ur gouli gant c'hwezigennoù en-dro dezhañ. diboan e vez ar bouton, izeloc'h evit ar peurrest eus ar c'hroc'hen, sec'hañ a ra ha goloet e vez gant un drouskenn zu. E 80 % ar c'hazioù e pare ar c'hloazadenn, koulskoude, a-wezhioù e washa an eudem hag e laka an dremm da goeñviñ. Da gentañ e sav un derzhienn vras a zegas heuliadoù grevus pa ne vez ket prederiet outi. Degas a ra an heuliadoù-se ar marv evit etre 5% ha 20% eus an dud kontammet.\nSerk ar bouzelloù[kemmañ | kemmañ ar vammenn]\nDegouezhout a ra pa vez debret kig zo endosporennoù enni. Ne zegouezh ket alies avat.\nSerk ar skevent[kemmañ | kemmañ ar vammenn]\nSerk ar skevent - distrizhadur ar mediastinum\nDegouezhout a ra pa vez analet sporennoù stag ouzh rannigoù pe en un aerosol kontammet. Heuliet eo ar c'hontammadur gant arouezioù a denn d'ar grip gant terzhienn, poan er c'higennoù, poan benn hag ur paz sec'h.\nDiskenn a ra ar sporennoù e logigoù ar skevent. Ar makrodebrerien a glask fagokitañ anezhe a darzh hag ar sporennoù dieubet a vez kaset gant ar reizhiad limfatek betek ar gwerblennoù trakeobrankek. Diwar ar sporennoù e tiwan stummoù darnvevus eus ar serk a baota hag a laosk toksinoù betek tri-ugent devezh diwezhatoc'h.\nDaou pe pevar devezh goude deroù an arouezioù e washa trumm yec'hed ar c'hlañvour. Ne zeu ket a-benn da analat ken, diwaskañ a ra barradoù poan kriz a-dreñv askorn ar bruched ha kouezhañ a ra gwask ar gwad en e wazhied. Gallout a ra tapoud un danijenn eus an empenn gwadek ouzhpenn. A-wezhioù e varv ar c'hlañvour un nebeud eurvezhioù goude an eil prantad-se.\nD'ar mare-se, ur radiografiezh eus ar bruched a ziskouez ur skeudenn skouer eus distrizhadenn ar mediastinum arouezius eus ul limfodenopatiezh eus ar mediastinum gant koll gwad hag eus ur mediastinumad.\nAr stumm se a ya d'ober 5 % eus ar c'hontammadennoù hepken met mervel a ra etre 90 ha 100 % eus an dud kontammet.\nSkignadur ar serk[kemmañ | kemmañ ar vammenn]\nAr marvusañ stumm eus ar serk eo an hini a vez tapet dre an anal hag ar skevent. Dañjerus e c'hall bezañ eta leuskel bazhelloù Bacillus anthracis en aer pa vez skignet kementadoù bras a sporennoù en un aerosol. Koulskoude n'eo ket gwall aes fardañ un aerosol kontammus gant ar serk. Ret e vefe skignañ rannigoù a vefe o ment etre 1 ha 5 mikrometr ha ret e vefe kaout ur c'hementad energiezh bras a-walc'h evit o skignañ en aer.\nOuzhpenn-se ar c'hementad kontammus dre ar skevent zo istimet da 10 000 sporenn. Ar C’hementad ret eo evit kontammiñ 50% eus an dud a analfe ar sporennoù.\nEmañ ar riskl brasañ d'ar mare ma vez skignet ar sporennoù serk en aer ha keit ha ma chomont en arlug en aer. Ur wezh kouezhet ar sporennoù war al leur e tigresk kalz ar riskl da vezañ kontammet. Evit skignañ sporennoù a-ratozh e vefe ret eta derc'hel kont eus an amzer a ra hag eus perzhioù an aerosol.\nAr serk hag ar brezel[kemmañ | kemmañ ar vammenn]\nColin Powell o tiskouez un endalc'her bihan a c'hallfe talvezout da gas serk da vare ur brezegenn e Kuzul surentez ar Broadoù Unanet.\nAr sporennoù serk a c'hall bezañ implijet evel arm ha c'hoarvezet eo dija. Pell zo ez eus enklaskoù evit sevel bevarmoù war an dachenn-se. da skouer, e 1942, taolioù arnod kaset da benn er rouantelezh-Unanet evit sevel bevarmoù a gontammas Enez Gruinard e Bro-Skos gant sporennoù serk eus ar seurt Vollum-14578. Abalamour da se e oa bet difennet groñs mont war an enezenn e-doug an 48 bloavezh goude. Savet e oa bombezennoù evit skignañ ar serk. Goude se e oa bet fardet pemp milion "gwastell" evit ar chatal intret gant bazhelloù eus ar serk ha sanailhet e voent e Porton Down evit tagañ chatal Bro-Alamagn gant ar Royal Air Force. Koulskoude nag ar "gwastilli" nag ar bombezennoù ne oant bet implijet.\nN'eus ket keit-se, gouarnamant Rhodesia a implijas ar serk a-enep ar chatal hag an dud e 1978–1979 e-pad e vrezel a-enep ar vroadelourien zu.\nBrec'hiet e vez soudarded an armeoù amerikan ha saoz a-enep ar serk kent mont war an dachenn el lec'hioù ma c'hallfe bezañ implijet evel arm. Brec'h ar Serk, produet gant BioPort Corporation, zo ennañ bakteri marv. Efedus eo en ur feur 93% o viret ouzh an dud da vezañ kontammet.\nDistrujet e oa ar pourvezioù bevarmoù a implije ar serk e 1971–72 er Stadoù-Unanet pa roas ar Prezidant Nixon an urzh da baouez gant ar raktresoù amerikan bevarmoù e 1969 ha da zistrujañ an holl bourvezioù bevarmoù amerikan. . Kenderc'hel a ra an enklaskoù diwar-benn ar bevarmoù hiziv an deiz e meur a vro, en o zouez ar Stadoù-Unanet.\nGwallzarvoud an 2 a viz Ebrel 1979[kemmañ | kemmañ ar vammenn]\nDaoust m'o doa sinet emglev 1972 evit paouez da broduiñ bevarmoù, gouarnamant an Unvaniezh Soviedel en doa ur raktres bevarmoù oberiant. Produet e oa kantadoù tonnennoù serk aozet evit ar brezel goude ar bloavezh-se. D'an 2 a viz Ebrel 1979 e oa skoet ul lodenn eus ar milion a dud hag ouzhpenn a oa o chom e Sverdlovsk (anvet bremañ Ekaterinburg (Rusia)), war-dro 900 kilometr e reter Moskou gant serk skignet dre wallzarvoud gant ul labouradeg bevarmoù a oa eno. Mervel a reas ar c'hentañ klañvourien pevar devezh war-lerc'h ; dek all e korf dek devezh hag an hini diwezhañ a varvas c'hwec'h sizhun goude. Kontammet e oa 94 den en holl d'an nebeutañ, en o zouez e varvas 68 den. Savetaet e oa 30 klañvour a oa naetaet, brec'hiet ha dalc'het en ospital. Kenderc'hel a reas ar c'hKGB da zistruj ha da guzhat an dielloù hag an testenioù a denne d'ar gwallzarvoud eus 1979 betek 1992. D'ar c'houlz-se, ar prezidant Boris Yeltsin a anzavas ar pezh a oa c'hoarvezet. Ur pare Rused hag Amerikaned a gasas un enklask da benn e 1992 evel m'en danevellas Jeanne Guillemin e 1999 , \nUl labouradeg pri-poazh a oa a-dal d'al lec'h ma oa produet ar serk, en tu all d'an hent. Tost holl labourerien ar skipailh noz a oa kontammet hag ar pep brasañ anezhe a varvas. Abalamour ma oant paotred dreist-holl, e soñjas gouarnamantoù ar c'hornôg e oa bet diorroet gant an Unvaniezh Soviedel un arm na dage ken ar wazed (Alibek, 1999). Displegañ a reas ar gouarnamant e oa klañvaet an dud abalamour m'o doa debret kig kontammet hag an urzh a roas da raskañ holl ar c'hig na oa ket bet ensellet. Lazhet e oa ar chas diberc'henn ha goulenn a reas ar gouarnamant gant an dud chom hep tostaat d'al loened klañv. Kaset e vije bet ivez an dud o doa c'hoant er-maez kêr ha brec'hiet e vije bet an dud etre 18 ha 55 vloaz (Meselson et al., 1994).\nAr riskl a denn d'ar spontouriezh[kemmañ | kemmañ ar vammenn]\nTrevad serk en ul labourva\nAn darvoudoù zo bet er Stadoù-Unanet e diwezh ar bloavezh 2001 o deus diskouezet e oa eus Bacillus anthracis unan eus ar bazhelloù a c'halle bezañ implijet gant ar Spontourien gant riskloù eus ar re vrasañ evit ar boblañs.\nSkouerennoù (kontammus pe kontammusoc'h) eus ar bazhelloù zo e dalc'h ensavadurioù evel ar Skol-uhel Pasteur e Pariz. Ar bazhelloù « gouez » kavet war ar chatal kontammet zo ral-tre e Bro-C'hall hag e Breizh avat. An daou varrad kleñved diwezhañ o deus skoet ar chatal e Bro-C'hall zo c'hoarvezet er bloavezhioù 1990 ( Haute-Savoie ha Pyrénées Atlantiques). Gallout a reer gounit ar bakteri en un endro bazek met ret eo kemer diarbennoù eus ar re vrasañ kuit ma vefe kontammet an dud oc'h ober war o zro ha n'eo ket posupl estroc'h evit el labourvaoù arbennikaet eus ar rumm P3. Klask gounit bazhelloù ar serk hep an diarbennoù-se a vefe e-giz klask en em bersekutañ.\nHoll ar seurtoù serk n'o deus ket ar memes galloud kontammiñ ha noazout hag alies e kollont anezhañ a vuzul ma vezont "piketaet". Skignadur ar sporennoù a zepant eus an endro, n'eo ket ledan peurliesañ, hag ar bazhelloù e dalc'h an armeoù a vez kempennet o gorread a-ratozh a-benn ma skignfent aesoc'h ha muioc'h.\nGallout a rafe ar c'hleñved-se bezañ implijet evit spontañ ar broadoù ha lazhañ un niver bihan a-walc'h a dud goude ar prantad diwan. Abalamour d'ar prantad-se e vefe diaes-kenañ gouzout e pelec'h e vije bet skignet ar bazhelloù da gentañ.\nDiskleriadur ret[kemmañ | kemmañ ar vammenn]\nE Bro-C'hall hag e Belgia, emañ ar c'hleñved-se war roll ar c'hleñvedoù kontammus zo da vezañ diskleriet.\n↑ The Times Newspaper, "Saddam's germ war plot is traced back to one Oxford cow"\n↑ Southern African News Feature "the plague wars"\n↑ ANTHRAX, the investigation of a Deadly Outbreak, Jeanne Guillemin, University of California Press, 1999, ISBN 0=520-22917-7, anv an dud tizhet, p. 275-277\n↑ Guillemin, op. cit.\n"Bacillus anthracis and anthrax", Todar's Online Textbook of Bacteriology (Skol-veur Wisconsin-Madison, rann ar vakteriologiezh)\n"Anthrax", CDC Division of Bacterial and Mycotic Diseases\n"Focus on anthrax", Nature.com\nChanda, A., S. Ketan, ha C.P. Horwitz. 2004. "Fe-TAML catalysts: A safe way to decontaminate an anthrax simulant", Society of Environmental Journalists annual meeting. miz Here 20–24. Pittsburgh.\nMeselson, M. et al. (1994). "The Sverdlovsk Outbreak of 1979", Science 266(5188) 1202–1208\nSternbach, G. (2002). "The History of Anthrax", The Journal of Emergency Medicine 24(4) 463–467.\nLec'hienn a-bouez e galleg gant un droidigezh e saozneg J.P. Euzéby, Geriadur Bakteriologiezh mezegloeniezh : Bacillus anthracis\nAdtapet diwar « https://br.wikipedia.org/w/index.php?title=Serk&oldid=1973285 »


Pajenn:Le Gonidec - Bibl Santel pe Levr ar Skritur Sakr, eil levr.djvu/331 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/331\nvézi ar gévrédigez gan̄t-hô. Pa glevaz ar bobl eûz a Roma kémen̄t-sé,\n25. É léverchon̄t : Pénaoz é trugarékaimp-ni Simon hag hé vreûdeûr ?\n26. Râk er reiz gen̄ta en deûz lékéat hé vreûdeûr, ha dispennet eo bét gan̄t-han̄ hé énébourien eûz a greiz Israel : hag hî a rôaz d’ézhan̄ ar fran̄kiz ; ha kemen̄t-sé a oé skrivet war daolennou arem, ha lékéat é diellou ar bobl war vénez Sion.\n27. Ha chétu skouér ar skrîd : ann triouec’hved deiz eûz a viz Elul, enn daouzékved bloaz hag eiz ugen̄t, enn trédé bloaz dindân Simon ar bélek-brâz é Asaramel,\n28. É oé diskleriet kémen̄t-sé é strollad brâz ar véleien, hag ar bobl, ha prin̄sed ar vrôad, hag hénaoured ar vrô : ô véza ma eo bét en̄krézet aliez hor brô gan̄t brézéliou.\n29. Simon, mâb Matatias, eûz a wenn Jarib, hag hé vreûdeûr, a zô en em rôet d’ar riskl, hag hô deûz kiet oud énébourien hô fobl, évit skoazia hô zempl san̄tel hag hî hô deûz savet hô fobl da eur c’hloar vrâz.\n30. Jonatas en deûz dastumet hé vroad, hag a zô deûet da vélek-brâz d’ézhô, hag a zô bét unvanet gan̄d hé bobl.\n31. Hô énébourien a zo bét fellet d’ézhô hô mac’ha ha gwasta hô brô, hag astenna hô dourn war hô zempl san̄tel.\n32. Hôgen Simon en deûz kiet out-hô, hag en deûz stourmet évid hé bobl : kalz a arc’han̄t en deûz darnaouet ; armou en deûz lékéat étré daouarn ar ré galounéka eûz hé vroad, hag en deûz hô faéet diwar hé goust hé-unan.\n33. Krévéet en deûz keriou ar Judéa, ha Betsura, péhini a oa war harzou ar Judéa, é péléac’h é oa ken̄t armou ann énébourien : hag en deûz lékéat énô Iuzevien da ward.\n34. Krévéet en deûz Joppé a zô war ar môr, ha Gazara, a zô war harzou Azot, é péléac’h é oa ken̄t ann énébourien, hag en deûz lékéat énô Iuzevien : hag en deûz lékéat enn-hô kémen̄d a oa mad évid hô difenn.\n35. Ar bobl en deûz gwélet ar péz en deûz gréat Simon, hag ar c’hloar a venné da zigas war hé vrôad ; hag hî hô deûz hé lékéat da zûg d’ézhô, ha da brin̄s ar véleien, ô véza m’en doa gréat kémen̄t-sé ; m’en doa miret ar reizded hag ar feiz d’hé vrôad, ha m’en doa uc’héléet hé bobl muia ma hellé.\n36. Ar géfridiou a iéaz da vâd enn hé zeisiou étré hé zaouarn : ann diavésidi a oé kaset er-méaz eûz ar vrô, hag é kasaz-kuît eûz a géar David, hag eûz a gré Jéruzalem, ar ré a ioa enn-hô, a réa argadennou ac’hanô, ô saotra kémen̄d a ioa enn-drô d’ar san̄tuar, hag a réa eur gouli brâz d’ar glanded.\n37. Lékéat en deûz enn-hô Iuzevien évid diwall ar vrô hag ar géar ; hag en deûz assavet muriou Jéruzalem.\n38. Ar roué Démétrius en deûz hé startéet er vélégiez-vrâz.\n39. Dreist-sé en deûz hé lékéat da viñoun d’ézhan̄, hag en deûz hé zavet da eur c’hloar vrâz.\n40. Râk klevet en doa pénaoz ar Romaned hô doa rôet d’ar Iuzevien ann hanô a viñouned, a unvan̄ed, hag a vreûdeûr ; ha pénaoz hô doa digéméret gan̄t kalz a énor kannaded Simon :\n41. Pénaoz ar Iuzevien hag hô béleien hô doa aotréet ma vijé d’ézhô da zûg ha da vélek-brâz da-vikenn, kén na zavché eur profed féal :\n42. Évit ma vijé da benn d’ézhô, ha ma préderché ann traou san̄tel, ha ma lakajé rénerien war al labouriou, ha war ar vrô, ha war ann armou, ha war ar gwardou :\n43. Ma tiwalché al lec’hiou san̄tel : ma sen̄tché ann holl out-han̄ ; ma vijé skrivet ann holl ziellou enn hé hanô er vrô ; ha ma vijé-hén̄ gwisket gan̄t limestra ha gan̄d aour :\n44. Ha na vijé aotréet da zén, nag eûz ar bobl, nag eûz ar véleien, terri nétrâ eûz ann traou-zé, nag énébi oud ar péz en dévijé lavaret, na gervel strollad é-béd er vrô héb hé aotré ; nag en em wiska gan̄t limestra, na dougen eur c’hrôgig aour :\n45. Pénaoz piou-bennâg a énébché oud ann traou-zé, pé a dorché hini anézhô, a vijé kabluz.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/331&oldid=163891 »\nKemmoù diwezhañ degaset d'ar bajenn-mañ d'an 30 Eos 2020, da 11:18.


Gourfenn Gouren Breizh 2015\n24 a viz Mae – Plerin\nEvit goût pep tra zo da c'hoût war ar gouren, ur sport a zo dioutañ e Breizh abaoe ar 4re kantved : ur Bec'h de'i ispisial war-eeun ! Displeget zo deoc'h peseurt mod e tro ur c'hrogad, ha pal an emgann. “Lamm”, “kostin”, “kein” pe “netra”, diskouezet zo un emgann pazenn-ha-pazenn gant Zan ha Felix. Ha war ar pallenn 1, emgannoù renkañ, emgannoù fin, emgannoù merc'hed, paotred, tud yaouank : sekred ebet ken war ar sport hengounel a sach kalzig a dud yaouank er skolioù !\nMersi bras da c'hourenerien ampart Skol Sant-Brieg, Meriadec Bertin ha Pascal Ollivier, ha da skipailhoù Kendalc'h ar Gouren evit o degemer hag o skoazell. Mersi bras ivez d'an holl dud pedet o deus bet rannet ganimp, entanet anezhe, o c'harantez evit ar sport-mañ !\nHa dreist-holl, gourc'hemennoù d'an holl c'hourenerien tremenet war ar pallennoù, aet ar maout gante pe get !\nPellgargañ (pdf e galleg) :\ndisoc'hoù ar re yaouank\ndisoc'hoù ar re deut


Buhez ar Zent. pages 645, 646, 647. Encyclopédie Marikavel.\npages 645, 646, 647\nC'houezekvet devez a viz Gwengolo\nSyprian a oa ginidik eus Karthaj; e dud a oa paganed pinvidik. Daoust d'e spered kaer, ar yaouankiz a reas gaou outan; mes eur beleg eus e anaoudegez a deuas a benn d'hen gonid da Jezuz-Krist. Er bla 245, e oe badezet, daou vla goude, beleget, ha tri bla hepken goude, grêt eskob, ha laket war gador iliz Karthaj. Ar c'hentan a oe o kaout dispans eus ar gourc'hemen douget gant an abostol bras, pa lavare, en e gentan lizer da Dimothe, e vije arabad lakat da eskob eun den neve badezet.\nEn e amzer, Des a zigoras ar seizvet brezel grêt gant impalaered Rom d'ar gristenien, hag a oe eun tamm mat gwasoc'h eget ar c'houec'h-all a oa bet grêt en e rôk. Gourc'hemenn a reas d'e c'houarnerien ober d'an holl gristenien, bras ha bihan, paour ha pinvidik, nac'h o fe, ha lazan pe harlui kement hini n'hen graje ket. Niver a dud a nac'has neuze o le, dreist-oll en Afrik; en koulz ebet, daoust d'ar brezeliou a oa bet grêt d'ezi, an Iliz n'he devoa gwelet kement eus he bugale o trei kein d'ezi; gwelet e oe neuze ar mab hag ar breur o vont d'ar prizon, hag ar vamm hag ar c'hoar o kinnig ezanz; gwelet e oe neuze eur wreg kaset d'an templ, en despet d'ezi, hag he fried hag he c'herent o kregi en he daouarn, evit ober d'ezi teurel ezans war an ôter ; ar gristenez a 'n em zifrete hag a youc'he : « N'eo ket me eo; c'houi eo ho peus grêt ! » Daou bried o devoa kemeret an tec'h, o lezel war o lerc'h o merc'h vihan; ar vagerez a gasas houman d'an templ, hag evel ma ne zebre ket c'hoaz a gig, e reas d'ezi sunan eun tamm bara soubet er gwin konsakret d'an idolou. Mes tristan oa, oa gwelet beleien ha, zoken, eun eskob bennak, a kaout ar galon da nac'h Jezuz-Krist. Koulskoude, an nac'herien a oe strafuilhet ouspen eur wech, rak Doue a ziskoueze, beb an amzer, an droug a oa ennan. Unan aneze a deuas da vezan mut pa oa o kinnig ezanz; eleiz, gant a geun o dije, a goueze en dizesper hag a golle o spered. Hiniennou, goude bezan troet kein d'o relijion, a glaske c'hoaz tostât ouz ar zakramanchou, mes eun dorn ha ne weled ket a rê d'eze mont a-drenv. Eur verc'h yaouank hag he devoa kinniget ezanz d'an doueou a varvas o sevel diouz an dôl zantel. Eun nac'her a dostaas ouz tol ar Zakramant, a zigemeras an hosti santel war bal e zorn, evel ma oa ar c'hiz en amzer-ze, ha pac'h eas da gas ar gommunion d'e c'henou, e welas n'en devoa mui en e zorn nemet eun tammik ludu. Zoken, eur bugel bihan, hag a oa bet sôtret e deod d'ezan gant ar gwin konsakret d'an idolou, n'hallas ken evan diouz kalur ar gwad presius, ha dal ma tivere eur berad bennak eu e c'henou, etôle anezan er-mêz bep gwech.\nAr skoueriou-ze a lakas spouron da zevel etouez ar gristenien, hag a viras ouz niver an nac'herien da vont war gresk.\nSyprian, hen, pa welas e oad o tont d'ezan, a yeas da guz demdost da gêr, hag a dalc'has ac'hane da c'houarn e iliz ; en doare-ze, e reas eun tamm mat muioc'h a vad eget n'en dije grêt o ehom da astenn e c'houg da gleze ar bourreo. Goude bezan bet pevarzek pe bemzek miz en e doull kuz, e c'hallas dizrei da Garthaj. Dougen a reas neuze eur gourc'hemen leun a furnez da lavaret ne vije addigemeret en Iliz ar gristenien o devoa nac'het o le, nemet p'o dije grêt eur binijen gwirion.\nSyprian a zavas levriou kaer, a zo anavezetoc'h evit an heol, eme sant Jerom; an hini aneze en deus ar muian a dalvoudegez eo an hini a reas war unanded an Iliz : de Unitate Ecclesio?. Diskouez a ra el levr-ze eo Iliz Rom mamm ha mestrez an holl ilizou, hag eo red chom ganti evit bezan war an hent mat.\nEn amzer an impalaer Valerian, e tigoras adarre ar brezel eneb ar gristenien. Syprian, goude bezan bet harluet eur pennad en Kuuib, a oe kondaonet da vezan dibennet. Eleiz a gristenien a oa et gantan da di ar gouarner, ha pa glevjont e varnedigez, e lavarjont : « Ha ni ive a c'houlenn bezan dibennet gantan. »\nHeuilh a rejont anezan war dachen Sexti, elec'h ma tleed e lazan. Eleiz a bigne er gwe a oa tro-war-dro an dachen, evit gwelet gwelloc'h. Syprian a gouezas d'an daoulin, a lemas e vantel hag a bedas, e benn stouet d'an douar; goude-ze e tennas e zaë, hag en korf e roched e c'hortozas ar bourreo; p'en em gavas, an eskob santel a roas urz da rei d'ezan pemp warn-ugent pez aour. En keit-se, ar gristenien a astenne endro d'ar merzer lienennou da zastum e wad. Syprian a vouchas e-unan e zaoulagad; eur beleg hag eun abostoler, hanvet Julian an eil hag egile, a liammas e zaouarn, hag e oe skoet gantan tol ar maro. Pa deuas an noz, e teujod gant goleier hag en eur ganan da gas e gorf da vered Macrobius Gandidus.\nOber a rêr hirie ive, gouel sant Korneli, a c'houarnas Iliz Rom daou viz warn-ugent, hag a varvas en harlu, en Civita-Vecchia (253), pemp bla, de 'vit de, arôk sant Syprian.\nEnoret eo, dreist-oll, en Karnak, en Bro-Wened.\nDoue n'eo mui tad an hini n'eo mui an Iliz e vamm.


Klann - Wikipedia\nUr c'hlann (liester: klannoù; gouezeleg Skos: clann; saozneg: clan) a zo un aozadur kevredigezhel hengounel eus Bro-Skos diazezet war ar gerentiezh, ma tiskenner eus un gourdad boutin. Ar c'hlannoù a heulia ur reizhiad enpriedadel hag o izili a c'hall dimeziñ kenetreze. Ar reizhiad-se a vez kavet en holl istoerioù kozh ar c'hevredigezhioù. An izili a c'hall bezañ anavezet gant o ardamezioù o-unan, pe gant arouezioù all a ziskouez int eus ur c'hlann resis. Un hendad boutin a c'hall bezañ azeulet da viriñ unvaniezh ar c'hlann. Pa vez un hendad arouezel pe mojennel e c'hall bezañ skeudennet gant un totem, a skeudenn ul loen peurliesañ.\n2 Klannoù evel unvezioù politikel\n3 Klannoù hervez ar broioù\nDont a ra ar ger klann eus ar ger gouezelek clann (ger benel gant ur ster hollek) hag a dalvez "bugale ur familh, diskennidi", diwar an henouezeleg cland, a zeu diwar ar predeneg plant, a zeu e-unan eus al latin plant (plant); e kembraeg e talvez ar ger plant kement ha "bugale".\nKlannoù evel unvezioù politikel[kemmañ | kemmañ ar vammenn]\nHervez ar sevenadurioù e c'hall bezañ gwelet en un doare dishañval, evel meuriadoù ha strolladoù. Alies e vez graet un diforc'h diouzh ar vent. Ur c'hlann a c'hall bezañ perzh en ur strollad brasoc'h evel ar meuriad, ar genel, pe ar stad. An den a zo e penn ur c'hlann a c'hall bout an hani koshañ, an uhelvamm pe an uheldad.\nDa skouer ez eus klannoù e-touesk Iwerzhoniz, Skosiz, Sinaiz, pe Japaniz, a dolpa meur a gerentiezh e diabarzh o broad. Klannoù kozh eus an norzh (ætter), a vez troet evel "tiegezh" pe "linenn". Meuriadoù Israel eus ar Bibl a oa kalz a glannoù enno, evel ar meuriadoù arab pe amerindian.\nOuzhpenn an hengounioù a gerentiezh a bep seurt, ar ger a c'hall bezañ implijet da daolenniñ aozadurioù disheñval. E broioù an Unvaniezh soviedel da skouer e oad kustum da envel "klann" rouedadoù hag a oa e-barzh tachennoù politikel pe kenwerzh. Implijet e vez ar ger-se ivez pa vez kreñv ha don an darempredoù etre an izili. Gallout a reer adkavout ar ger da daolenniñ strolladoù torfedourien. Ur bern klannoù tost an eil d'egile zo en iskevandir Indez, dreistholl e su ar vro.\nKlannoù hervez ar broioù[kemmañ | kemmañ ar vammenn]\nKlann Skos (Skos)\nHaudenosaunee (Stadoù Unanet)\nLakhota (Stadoù Unanet)\nKlann Hata (Japan)\n↑ Geriadur brezhoneg An Here, 2001, p.743b.\n↑ Malcolm Maclennan, Gaelic dictionary, emb. 1988, p.86b.\nAdtapet diwar « https://br.wikipedia.org/w/index.php?title=Klann&oldid=1907278 »\nKemmoù diwezhañ degaset d'ar bajenn-mañ d'an 22 Gou 2021, da 15:43.


Pajenn:Morvan - Buez ar Zent, 1894.djvu/871 - Wikimammenn\nPajenn:Morvan - Buez ar Zent, 1894.djvu/871\nzarempred e deuz gant ann dud dianveaz, hag he buez n’eo mui ar pez ma tlefe beza goude ar bromesa e deuz great eveldomp d’hor Zalver Jezuz. »\n« Tharsilla hag Emiliana a gelenne ho c’hoar guella ma c’hellent, ha bemdez e poanient, enn eur gaozeal brao outhi, da rei d’ezhi da goumpren oa re skanv he fenn ha re laosk e servich he c’hrouer. Gordiana a anzave dioc’htu edo ar virionez gantho, ha lavaret a rea zoken e vije furoc’h hiviziken. Mes ann dra-ze ne bade ket, ha prest goude e klaske adarre koumpagnunez merc’hed ar bed.\n« Euz ann teir c’hoar, Tharsilla oa ar vodesta, ann aketusa d’ar bedenn hag ann hini a rea ar muia pinijenn ; abalamour da ze e tizaz heb dale betek ann huela pazenn euz ar zantelez, hag ann holl a ioa leun a istim hag a respet evithi. Eunn nozvez, e velaz dre he c’housk sant Felis, eskop Rom, hag ar zant-ma a ziskouezaz d’ezhi eur palez hag a ioa ennhan eur sklerijenn dudiuz, enn eur lavaret : « — Deuit, rak ama eo e tleann ho tigemeret. » Antronoz e krogaz ann derzienn ennhi, hag abarz nemeur e oue var he zremenvan. Hogen, eur maread tud, goazed ha merc’hed, a ioa var he zro, evel m’eo ar c’hiz pa vez unan bennag prest da vervel, ha va mamm a ioa ive enn ho zouez. Enn eunn taol kount, ann hini glanv a zavaz he daoulagad hag a velaz Jezuz o tont etrezek ennhi. Kerkent e kriaz d’ar re a ioa e kichen he guele : « — Grit plas ! ema erru Jezuz ! » hag a greiz m’edo o sellet ouz he Zalver, he ene santel a guiteaz ann douar evit nijal d’ar baradoz.\n« Raktal e oue klevet er gambr eur c’houez ker mad ma oa anat d’ann holl ne oa nemed eunn Doue hag en devije gellet lezel var he lerc’h eur c’houez evel hennez. Pa oue divisket he dillad digant Tharsilla evit goalc’hi he c’horf hervez ar c’hustum, e oue kavet ar c’hroc’henn var he ilinou ha var bennou he daoulin ker kalet ha ken teo hag hini eur c’hanval. Evelse, he c’horf maro zoken a roe testeni euz he devosion ; rak ar pez a ioa kaoz d’ann dra-ze oa abalamour m’oa bet boaz da jom pell da bedi var bennou he daoulin, he ilinou harpet enn eunn tu bennag.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/871&oldid=138124 »


Pajenn:Instructioneu santel ar er gurionnéeu principal ag er religion, 1790.djvu/159 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/159\n2.° A pe bassér en amzér é féneandal pé é hobér bagatellage, é ridêq a di de di, é tiscoural ar dreu inutil, é hoari, é teværral, é léh en impléein d’obér er mad a béhani é vér capabl. En dud féneant en dès de zougein ne gouéhehai guet-t’ai er peh e lar hur Salvér ag er servitour paressus : Taulet ean én tihoéldæd izellan ; inou ne vou meit dareu a zésespoër ha tarhereah dènd.\n3.° A pe laquér termén a vomand-de-vomand, eit hum aqùittein ag en deværieu a obligation, guet eun ag er geinance e zou doh ou gobér ; èl derænein ul labour, tardein a monèt de govessad, a obér pénigèn. Goah-è hoah mar hum zioustér doh en deværieu bet-hac ou lausquein ol. Ar er sort-ze é crier Profæt Jeremi malheur, a pe lar : Méliguét-è en hani e ra ævreu Doué guet lézodantæt.\n4.° A pe ne brezér quet hum boéniein eit pratiquein er moyandeu jeaugeabl eit peèllad doh er péhet hac avance é vertu ; èl er-ré en dès dongér doh er Govezion, doh er yuneu, doh en instructioneu ; pé e guemér caz ha drespèt doh er-ré e ra dehai aviseu santel, pé e zisco dehai exampl vat...\n5.° A pe rér d’en isprit ha d’er chonge liberté de vout digampèn ha de valé durand en Overèn, er Pedènneu, pé en Instructioneu, &c. A pe ne rér cas a hum geinein eit chongeal é Doué, eit profittein ag er chongeu mad e zegass de beb-unan, eid offrein dehou er galon hac er poénieu, &c.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/159&oldid=128691 »


Buhez ar Sent/1837/Prim ha Felicien - Wikimammenn\nBuhez ar Sent/1837/Prim ha Felicien\n◄ Medard Prim ha Felicien Mac’harit, guerc’hes ha merzeres ►\nAr barner, oc’h esperout dont æssoc’h a-se a benn anezo, pa visent separet an eil diouz eguile, a ordrenas digaç dirazâ Felicien e-unan ; mæs evel ne alle quet quen neubeut er fæçoun-ze e drec’hi, a reas e scourgeza gant crueldet ; ha goude beza græt e staga dre an treid ha dre e zivrec’h ouz ur post, e comsas a gostes ouz Sant Prim, da behini e lavaras : ho preur Felicien en deus oboisset da urz an Ampalaer, hac en deus recevet-e c’hraç, bezit quer fur hac èn, hac e recefot ivez oc’h hini ; Sant Prim a respontas : oboisset en deus d’an Ampalaër eus an Eê, non pas d’an hini eus an douar. Gouzout a ràn petra en deus anduret, ha gant pebes couraich en deus souffret, hac esperout a ran, gant graç Doue, ne vezin quet neubeutoc’h fidel, na neubeutoc’h couraichus evintâ.\nAdtapet diwar « https://br.wikisource.org/w/index.php?title=Buhez_ar_Sent/1837/Prim_ha_Felicien&oldid=63009 »\nKemmoù diwezhañ degaset d'ar bajenn-mañ d'an 1 Mae 2014, da 14:20.


Hentoù stank é kas da bep lec’h, hentoù kirri, hent-houarn ha kanolioù |\n25 avril, 2019, 12:23\nHentoù stank é kas da bep lec’h, hentoù kirri, hent-houarn ha kanolioù\nKorn-bro Pondi zo ennañ ur rouedad hentoù stank a-walc’h a oa bet krouet er 17vet hag en 18vet kantved. Adal kreiz-kêr ez eus dek hent departamant, evit gwir, é kas a bep tu hag é frammiñ holl ar rouedad hentoù.\nAbaoe 1992 e c’heller ober hogozik tro kêr get an hent dizroet norzh-su. A-benn nebeut e c’hello an dud ober tro kêr penn-dre-benn get un hent dizroet norzh-kornôg.\nAn hent dizroet norzh-su a ya d’ober ul lodenn ag ar programm Triskell, zo ennañ an tri hent peder forzh, a gas da Sant-Brieg, an Oriant ha Gwened. E Pont ar Moc’h, e Pondi, e kej an tri hent-se.\nAl linenn hent-houarn an Alre Sant-Brieg a dremen ivez dre ar gêr. Kregiñ a ra en Alre ha monet a ra tre e Pondi dre ribl dehou ar Blavezh a-raok monet trema ar ribl kleiz ma tremen e kreiz-kêr dre un ant don.\nAl linenn-mañ eo al linenn hent-houarn nemeti a liamm kreisteiz ha hanternoz Breizh. Talvezout a ra da gas marc’hadourezh, dreist-holl treniadoù leun a blant diaoz. Darempredet e vez ivez get un tren a gas touristed da bourmen e flondrenn ar Blavezh e-pad an hañv.\nAbaoe m’eo bet kempennet kanol ar Blavezh hag ar ganol Naoned-Brest, en 19vet kantved, emañ Pondi dres el lec’h ma kej an eil get egile. Hentoù bageüs Pondi a ya da liammañ Brest, an Oriant ha Naoned, e stumm un Triskell stêrioù a c’heller keñveriañ get an triskell hentoù a liamm Sant-Brieg, an Oriant ha Gwened.\nAr c’hobar genwerzh ziwezhañ a oa tremenet e Pondi e 1964. Hiziv e talv ar c’hanolioù hag an hentoù-stlejañ zo a bep tu dezhe da vageal, da bourmen, d’ober troiadoù-kerzhet, d’ober kanoe-kaiak ha da besketa.


Pajenn:Le Clerc - Ma beaj Jeruzalem, 1902.djvu/122 - Wikimammenn\nPajenn:Le Clerc - Ma beaj Jeruzalem, 1902.djvu/122\nkoat sec’h ; ’rauk pep-hini anê e kerz eur pautr hag, er c’hreiz etreze, eun all, ha gantan, war e skoa, eur fuzuilh : ’michanz, o deuz da zifenn o zreo hag o bue enep ar Vedouined. Bean ’ve kalz euz ar re-man o c’hedal ar veajourien a dremen dre ar vro didud ec’h omp enni breman. En *hevelep broio hepken e kaver anê : eno ec’h hellont laerez ha lac’han hep bean nec’het. Anveet aoalc’h int gant ar Fransizien o deuz bet bevet eur pennadik en *deun an Aljeri.\nEun enebour a zo c’hoaz a fell d’hon zri Arab dioall dioutan : ar zec’hed. Setu perak, war-lerc’h ar c’hanval divezan (rak tud ha loened a dle kerzet an eil war roudo egile), e welomp eur c’hrennard a doug war e benn eur podad dour ; tost aoalc’h eman evit diskouel d’imp an euz e bod pri eur c’hof ledan hag eur c’houk ken hir ’vel m’eo striz. Peadra ’zo ennan da derri sec’hed an dud.\nAr c’hanvaled, int, n’o deuz ket kalz ezom d’evan ; an dud paour, avad, a dle o c’horzailhen bean devet. Banno an heol a goue varne a-blomm ; ha bannac’h ær fresk e-bed en *deun an draouien evit o distanan !\nHon marc’h-tan ive a dom d’ean, a dra zur. O vean eman an hent war zav, mui ouz mui an euz poan o stlejal anomp war e lerc’h : dic’houean ’ra, ha rojo ar c’hirri a ouigour hag a skrij da vreuzan hon diouskouarn. Menel, koulskoude, na reomp ket. A dammigo e savomp ha dre ma savomp e teu an draouien d’en em zigeri hag e krog ar gwe oliv d’en em ziskouel. Daou pe dri vagad gevr du a gavomp ive ha meingleunio bihan a-leiz : ’pez a diskoue nan eo ken didud ar vro. War-dro\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/122&oldid=104480 »\nKemmoù diwezhañ degaset d'ar bajenn-mañ d'an 20 Gou 2017, da 13:48.


Rhön - Wikipedia\nKartenn eus ar Rhön\nAr Rhön zo un torosad menezioù krenn e-kreiz Alamagn, war harzoù Hessen, Bavaria ha Thüringen. Ar Wasserkuppe, gant 950 metr uhelder, eo ar gern uhelañ, e stad Hessen. Ur gwarezva natur eo tolead ar Rhön, anavezet evel-se gant UNESCO abaoe 1991 .\nE meur a zoare eo bet displeget orin an anv Rhön ha n’eus hini ebet a vefe asur. Evit lod e vefe un anv o tont eus ar c'heltieg hag evit tud all e vefe un anv germanek. Gallout a rafe dont eus ur ger kar d’ar ger brezhonek "run" (da lavaret eo "torgenn"), pe c’hoazh eus ur ger kar da "rann" ("bevenn", "harz") ; pe eus ur ger germanek "hraun" a dalveze "douaroù roc’hellek", kar d’ar gerioù islandek "hraun" pe danek "røn". \nBrudet eo ar rannvro, abalamour d’ar c’hêrioù-dour a gaver enni, evel Bad Kissingen, Bad Brückenau, Bad Neustadt. Kêrioù bras all zo ivez evel Fulda e Hessen pe Meiningen e Thüringen. E-pad ar goañv e vez tud o tont da skiañ, daoust ma n’eo ket gwall uhel ar menezioù. A-hed ar bloaz e vez touristed : dont a reont da gerzhet a-hed 600 km a wenodennoù-bale pe da embregañ plaverezioù, e kornad ar Wasserkuppe dreist-holl.\nAr Rhön er goañv\nAr Wasserkuppe, kern uhelañ ar Rhön\nKreuzberg, trede menez uhelañ ar Rhön\nKêrig Tann er Rhön\n↑ Biospherenreservat Rhön (de)\n↑ Manfred Hempe: Rhön - Versuche einer Namensdeutung (Volkskundliche Überlieferung) Rhönlexikon  (de)\nAdtapet diwar « https://br.wikipedia.org/w/index.php?title=Rhön&oldid=1768106 »\nKemmoù diwezhañ degaset d'ar bajenn-mañ d'an 5 Gwe 2017, da 10:47.


Aleksandr Afanasyev - Wikipedia\n(Adkaset eus Aleksandr Afanasiev)\nAleksandr Nikolayevitch Afanasyev (Александр Николаевич Афанасьев e ruseg) (Bogoutchar, 23 a viz Gouhere 1826 - Moskou, 5 a viz Here 1871) zo ur folklorour rus, dastumer kontadennoù hag embanner an dastumadoù kontadennoù rusek anvet Narodnye russkie skazki.\nDastumet en deus c'hwec'h kant kontadenn, muioc'h eget n'eus forzh piv all, goude ma ne oa ket e-unan oc'h ober al labour moarvat. Eizh levrenn an dastumad kentañ a deuas e-maez entre 1855 ha 1867, ha keñveriet eo bet ouzh ar vreudeur Jacob ha Wilhelm Grimm.\nKalz eus ar c'hontadennoù rus brudet er bed a deu eus e zastumad (Ar Mell Irvinenn, Macha hag an Arzh, Baba Yaga).\n↑ 11 a viz Gouhere en deiziadur juluan.\n↑ 23 a viz Gwengolo en deiziadur juluan\n↑ Riordan (2003), p. 221.\nAdtapet diwar « https://br.wikipedia.org/w/index.php?title=Aleksandr_Afanasyev&oldid=1830070 »\nDernière modification le 27 C'hwe 2019, à 06:29\nKemmoù diwezhañ degaset d'ar bajenn-mañ d'an 27 C'hwe 2019, da 06:29.


Kartenn eus inizi Estonia (Saaremaa ha Hiiumaa)\nSaaremaa (svedeg hag alamaneg Ösel, latin Osilia) eo an enezenn vrasañ (2673 km²) en Estonia. Er Mor Baltel emañ, er c’hreisteiz da enez Hiiumaa hag e genoù pleg-mor Riga. Kuressaare eo kêr-benn Saaremaa, ha war-dro 40 000 den a zo o chom war an enezenn en em led war 2 714 km².\nStag eo Saaremaa ouzh un enezenn vihanoc’h, er reter dezhi, Muhu, war-bouez ur chaoser hag un hent. Ul linenn bigi-treizh a zo etre Muhu hag an douar-bras. Anv a zo ivez da sevel ur pont pe un tunnel a stagfe Saaremaa ouzh an douar-bras.


D'ar 25 a viz C'hwevrer 1953 e Madrid eo ganet José María Aznar López.\nE penn ar Partido Popular eo bet hag e penn gouarnamant Spagn etre ar 5 a viz Mae 1996 hag ar 17 a viz Ebrel 2004.\nE 1979 e oa emezelet ouzh an Emglev Poblek, ar strollad mirour bet savet gant Manuel Fraga. Da gannad ez eas a-raok mont da benn kumuniezh emren Castilla y León.\nE 1987 e oa bet lakaet e penn e strollad gant Manuel Fraga. Dindan Aznar ez eas ar strollad war-zu ar frankizouriezh (tu-dehou ar c'hreiz) ha cheñchet anv ar strollad gantañ : ar Strollad Poblek e voe hiviziken. E Parlamant Europa ez eas ar SP kuit eus ar strollad mirour evit mont gant hini an dekomtratourien-gristen.\nE 1994 e voe trec'het diwar nebeut gant Felipe González.\nE 1996 e voe trec'h war Gonzales avat. En em harpañ war ar strolladoù euskarat ha katalan e voe rediet koulskoude evit sevel ur gouarnamant solud. D'ar 5 a viz Mae 1996 ez eas da 1añ Ministr, war anv an tu-dehou evit ar wezh kentañ abaoe distro an demokratelezh er vro.\nE 2000 e voe addilennet, ur muiañ-niver klok gantañ ar wezh-mañ.\nEus 20% da 10% ez eas ar feur dilabour dindan e c'houarnamant a-drugarez d'ur c'hresk ekonimikel na oa ket bet anezhañ abaoe ar bloavezhioù 60.\nTost-tre d'ar Stadoù-Unanet e voe evit an aferioù estren. A-du e savas gant George W. Bush evit mont da vrezeleiñ da Irak e miz Meurzh 2003 daoust d'ar Spagnoled bezañ a-enep ar brezel.\nPell zo dija en doa lavaret n'ez afe ket war ar renk un trede gwech. Betek an 11 a viz Meurzh 2004 e oa mat-tre ar sontadegoù evit Mariano Rajoy a oa da zont d'e heul. D'an deiz-se avat e voe gwalldaolioù e Madrid ha bec'h a voe lakaet gant Aznar war an ETA pa ne oant ket kaoz eus an taol-se. Diwar se ez eas ar maout gant ar Strollad Sokialour a oa bet priziet kalz gant an dud penaos e oant ivez a-enep ar brezel.\nAdtapet diwar « https://br.wikipedia.org/w/index.php?title=José_María_Aznar&oldid=1899690 »\nKentañ Ministred Spagn\nKemmoù diwezhañ degaset d'ar bajenn-mañ d'an 7 Ebr 2021, da 04:24.


Pajenn:Koñchennoù eus Bro ar Ster Aon.djvu/164 - Wikimammenn\nPajenn:Koñchennoù eus Bro ar Ster Aon.djvu/164\ne-pad pell ken. Mont a ran da gerc’hat al louzou. Ne dalv ket d’it klask kompren petra eo, rak ne livirin grik. »\nMet, siouaz d’ezañ ! perak en devoa eur wreg ? pe gentoc’h, perak he devoa e wreg eun teod eun tammig re-hir ? Houmañ\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/164&oldid=148526 »\nKemmoù diwezhañ degaset d'ar bajenn-mañ d'an 27 Kzu 2018, da 20:35.


Pajenn:Le Gonidec - Bibl Santel pe Levr ar Skritur Sakr, eil levr.djvu/58 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/58\n16. Té a zunô léaz ar brôadou, ha gan̄t bronnou ar rouéed é vézi maget ; ha té a wézô pénaoz eo mé ann Aotrou a zieûb ac’hanod, ha kré Jakob a zasprén ac’hanod.\n17. É léac’h arem é tigasinn aour, hag é léac’h houarn é tigasinn arc’han̄t ; hag é léac’h koad, arem, hag é léac’h mein, houarn ; lakaad a rinn ar péoc’h da réna war-n-od, hag ar reizded da vléña ac’hanod.\n18. Na vézô mui klévet a fallagriez enn da zouar, nag ann disman̄tr, nag ar mâc’h enn da harzou ; ann dieûb a vézô enn-drô d’as muriou, hag ar veûleûdi é-tâl da bersier.\n19. N’az pézô mui ann héol évid da c’houlaoui a-héd ann deiz, na goulou al loar évid da skléraat ; hôgen ann Aotrou a vézô d’id da c’houlou peûr-baduz ; ha da Zoué a vézô da c’hloar.\n20. Da héol na guzô mui, ha da loar na zigreskô mui ; râg ann Aotrou a vézô d’id da c’houlou peûr-baduz, ha deisiou da c’hlac’har a vézô éat ébiou.\n21. Da bobl a vézô tûd reiz holl ; bez’ hô dévézô ann douar da-viken, hi zô ar wenn péhini em euz plan̄tet, labour va daouarn évit va meûli.\n22. Ann distéra a zeûi da vîl, hag ar bihana da eur vrôad ar gréva : mé ann Aotrou a rai kémén̄t-sé enn-eunn-taol enn hé amzer.\nPrézégérez ann Aviel.\n1. Spéred ann Aotrou a zô war-n-oun ; dré-zé en deûz va éôliet ann Aotrou ; va c’haset en deûz évit prézégi ann aviel d’ar ré gûn̄, évit iac’haad ar ré a zô man̄tret hô c’haloun, ha diougani hô diéréadur d’ar sklaved, hag ann dieûb d’ar ré a zô er bac’hiou.\n2. Évid diougani bloavez trugarézuz ann Aotrou ha deiz ven̄jan̄s hon Doué ; évid dic’hlac’hari ar ré a lén̄v :\n3. Évit prédéria ar ré eûz a Zion péré a wél ; ha rei d’ézhô eur gurunen é léac’h ludu, éôl lévénez é léac’h glac’har, eur wisk a veûleûdi é léac’h eur spéred a an̄ken ; hag é vézô galvet enn-hi tûd galloudek er reizded, plan̄tennou ann Aotrou, évid hé veûli.\n4. Hag hî a leûnio a ziez al lec’hiou a oa didûd pell a ioa, hag a assavô ann dizériou kôz ; névézi a rain̄t ar c’hériou dilézet ha gwastet a bell amzer.\n5. Ann diavésidi a zavô hag a vésô hô tropellou ; ha bugalé ann diavésidi a vézô da arérien ha da winiérien d’é-hoc’h.\n6. Hôgen c’houi a vézô galvet béléien ann Aotrou ; servichérien hon Doué é viot hanvet ; gan̄t madou ar brôadou é viot maget, hag hô meûrded a vézô da c’hloar d’é-hoc’h.\n7. É léac’h ar véz daou-blég hô lékéa da rusia, hî a veûlô hô lôd ; râk-sé é piaouin̄t enn hô douar eur gôbr daou-blég, hag hî hô dévézô eul lévénez peûr-baduz ;\n8. Râk mé eo ann Aotrou péhini a gâr ar reizded, hag a gasa ar skrâb er sakrifis ; er wirionez é likiinn hô ôbériou, hag eur gévrédigez peûr-baduz a rinn gan̄t-hô.\n9. Hô gwenn a vézô anavézet é-mesk ar brôadou, hag hô c’hreskou é-touez ar boblou : ar ré holl péré hô gwélô, hô anavézô évit béza ar wenn a zô bét benniget gan̄d ann Aotrou.\n10. Gan̄d eul lévénez vrâz en em laouénainn enn Aotrou, ha va éné a dridô em Doué : râk va gwisket en deuz gan̄t gwiskou ar zilvidigez, va gôlôet en deûz gan̄t man̄tel ar reizded, ével eur pried kin̄klet gan̄d eur gurunen, hag ével eur brîed kaéréet gan̄d hé bragéérézou.\n11. Râg ével ma laka ann douar hé hâd da zével, hag ével ma laka eul liors hé hâd da hégina, ével-sé ann Aotrou Doué a lakai da hégina hé reizded, hag hé veûleûdi dirâg ann holl vrôadou.\nGloar Jéruzalem. Péoc’h Israel.\n1. Na davinn két enn abek da Zion,\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/58&oldid=156906 »\nKemmoù diwezhañ degaset d'ar bajenn-mañ d'an 20 Meu 2020, da 16:29.


Programet e oa ar Bikez evit Festival Faltazi Kemper\nPublié le 27/04/20 20:28 -- mis à jour le 27/04/20 20:28\nPikez blev du\nUr film berr skoazellet gant Kumuniezh Kumunioù Kemperle ha Kuzul Meur Penn ar bed a gont istor ur plac'hig e 1928.\n"Pikez blev ruz" , skrivet gant Denise Le Franc, 98 vloaz hiziv, a oa bet dibabet e 2009 gant ar vugale evit kenstrivadeg priz lennegel evit ar yaouankiz "Priz ar Vugale" e fin miz Even. Un eil levr a oa bet embannet da heul, e 2014, "Avanturioù Zett", dibabet gant ar vugale ivez. An daou istor a gont sotonioù ur plac'hig war ar maez, doare "Pipi Langschtrumpf", e 1928, oc'h ober goap ouzh ar seurezed, o kas avaloù ferv dezho...\nBugale Diwan Kemperle oa aet betek skol Botoa evit kavout ul lec'h a glote gant ar film istorel-mañ. Div gomedianez, Jysell Ar Gurudeg hag Evelyne Janot oa ar seurezed. Hag an tad kozh ? Jean Bernard Huon, skoazellet gant Jo Derrien, hag ur charaban kozh a 100 vloaz, hag ur gazeg jantil ken ha ken, Monette. C'hoariet oa bet dudenn ar sakrist gant David Païs.\nSkignet e vefe bet e miz Meurzh e Kemper, e festival ar film otoproduet Faltazi, nullet abalamour d'ar c'horonavirus.\nSevenet gant féa, filmet ha frammet gant Kaouenn, embregerezh kleweled Kemper, skignet e oa bet e sinema Le Kerfany ba Molan dirak 200 a dud, hag e Kemperle e-pad festival Taol Kurun e miz genver 2020 dirak 150 den. Goulennet e oa bet un heuliadgant ana avesterien hag ar vugale, kement a avañturioù all a zo da gontañ ! Galv neuze d'an dud dedennet evit ma vefe un heuliad, ha doareoù da arch'antaouiñ anezhañ, kit e darempred gant afea [at] laposte.net.